Kɛw 23 AKKDC08 - Pɔli lɔra ka kititigɛla nunu filɛ k'a - Bible Search\nKɛw 22 Kɛw 24\n1Pɔli lɔra ka kititigɛla nunu filɛ k'a fɔ ko: «N balimaw, ne ye n ka kɛtaw bɛɛ kɛ ni kɔnɔgwɛ ye Ala ɲana fɔɔ ka na se bii ma.» 2Sarakalasebagaw kuntigiba Ananiyasi y'a fɔ ko Pɔli gɛrɛfɛmɔgɔw k'a daa gosi. Pɔli y'a fɔ a ye ko: 3- «E kogogwɛ nin, Ala le bena e fana gosi! I be sigi yan ko i be ne kiti ka kɛɲɛ ni sariya ye, k'a fɔ ko u ka ne gosi, o do ma fɔ sariya la.» 4A gɛrɛfɛmɔgɔw y'a fɔ a ye ko: «I be Ala ka sarakalasebagaw kuntigiba le nɛni wa?» 5- Pɔli ye olu jaabi ko: «N balimaw, ne m'a lɔn ko sarakalasebagaw kuntigiba lo. Bari a fɔra Ala ka kuma na, ko i man kan k'i ka siya ɲamɔgɔ nɛni.»\n6- Ayiwa, Pɔli y'a lɔn ko kititigɛlaw faan kelen ye *Saduseɲɛw ye, faan dɔ ye *Fariziɲɛw ye minkɛ, a pɛrɛnna ko: «N balimaw, ne faa ye Fariziɲɛ ye, ne yɛrɛ ye Fariziɲɛ ye. An jigi be suuw kununko min na, o jigi nin kama u ye ne minɛ.» 7Pɔli y'o kuma nin fɔ tuma min na, mankan wilila Fariziɲɛ ni Saduseɲɛw cɛ. Jama tilanna fila ye. 8- Saduseɲɛw kɔni ko suuw tena kunun, ko mɛlɛkɛ te yen, ko jina koo ye galon ye fana. Nga Fariziɲɛw lanin b'o bɛɛ la. 9Mankan nin boɲana haali. Sariya karamɔgɔ minw tun ye Fariziɲɛw ye, olu dɔw wilila k'a fɔ ko: «An ma jalakiyɔrɔ si ye cɛɛ nin na, n'a sɔrɔ jina, walima mɛlɛkɛ dɔ le kumana a fɛ.» 10Mankan nin boɲana fɔɔ sɔlidasi kuntigi siranna ko mɔgɔ nunu bena Pɔli halaki, a ko a ka sɔlidasiw ka Pɔli minɛ ka taga n'a ye u ka yɔrɔ barikaman na.\n11Suu nana ko, Matigi y'a yɛrɛ yira Pɔli la k'a fɔ a ye ko: «I jaa gwɛlɛya, i ye ne koo fɔ Zeruzalɛmukaw ye ka ban, fɔɔ i ka taga ne koo fɔ Ɔrɔmukaw ye fana.»\nZuwifuw b'a fɛ ka Pɔli faga\n12Dugu gwɛra tuma min na, zuwifu dɔw bɛnna Pɔli fagako la. U kalila k'u tena dumuni kɛ, k'u tena minni kɛ n'u ma Pɔli sɔrɔ k'a faga. 13Mɔgɔ minw bɛnna o la, u tun ka ca ni mɔgɔ bi naani ye. 14U tagar'a fɔ sarakalasebagaw kuntigiw, ni cɛkɔrɔbaw ye ko: «An ye dajuru ta ko n'an ma Pɔli sɔrɔ k'a faga, an tena dumuni kɛ abada. 15O la do, aw ye bɛn ni kititigɛla tɔw ye, k'a ɲini sɔlidasi kuntigi fɛ ko a ka Pɔli sama aw ma waasa aw k'a ka koo jatiminɛ kosɔbɛ. Anw bena labɛn k'a faga sira la n'a ma se aw fɛ.» 16Pɔli belenden y'o kuma nin mɛn, a tagara kan kɔnɔ ka Pɔli lasɔmi. 17O la, Pɔli ye sɔlidasiw ɲamɔgɔ dɔ wele k'a fɔ o ye ko a ka kanbelen nin bila sira sɔlidasi kuntigi fɛ, ko kuma b'a fɛ k'a fɔ a ye. 18Sɔlidasi nin ye kanbelen nin bila sira u ka kuntigi fɛ k'a fɔ a ye ko: «Kasoden Pɔli y'a ɲini n fɛ ko n ka kanbelen nin bila sira i fɛ, ko kuma b'a fɛ k'a fɔ i ye.» 19Sɔlidasi kuntigi ye kanbelen nin bolo minɛ ka bɔ n'a ye kɔfɛ k'a ɲininga ko: «Mun b'i fɛ k'a fɔ n ye?» 20Kanbelen nin y'a jaabi ko: «Zuwifuw bɛnn'a la k'u bena Pɔli daali e fɛ sini, janko kititigɛlaw ka se k'a ka koo jatiminɛ kosɔbɛ. 21Kana sɔn k'a d'u ma, bari mɔgɔ bi naani ni kɔ labɛnnin lo waasa k'a faga sira kan. U kalila k'u tena dumuni kɛ, k'u tena minni kɛ n'u ma Pɔli sɔrɔ k'a faga. Olu kɔni y'u ka ŋaniya bɛɛ ta ka ban, u be ele lo kɔnɔna.» 22Sɔlidasi kuntigi y'a fɔ kanbelen ye ko: «Kan'a fɔ mɔgɔ si ye ko i ye koo nin lakali ne ye dɛ!» O kɔ, a ye sira d'a ma ko a ka taga.\nSɔlidasi kuntigi be Pɔli bila ka taga Sezare\n23O tuma na, sɔlidasi kuntigi y'a ka sɔlidasiw ɲamɔgɔ fila wele k'a fɔ u ye ko: «Aw ye sɔlidasi kɛmɛ fila, ni sobolila bi wolonwula, ani tamantigi kɛmɛ fila labɛn. Surafana dumuni kɔ, n bena aw ci Sezare. 24Aw ye soo dɔw labɛn fana k'u kɛ Pɔli ka yɛlɛtaw ye, k'a bila sira ka taga don masacɛ ka lasigiden Felikisi bolo Sezare, foyi kan'a sɔrɔ.» 25A ye bataki sɛbɛn k'a don u bolo. A y'a fɔ o kɔnɔ ko:\n26«Ne Kulodi Liziyasi be sɛbɛ nin ci ele kɔrɔ Felikisi ma. E min ye masacɛ ka lasigiden ye, n b'i fo. 27Zuwifuw tun ye cɛɛ nin minɛ, u tun b'a fɛ k'a faga, ne nan'a mɛn ko Ɔrɔmuka lo, ne ni n ka sɔlidasiw sera k'a bɔsi u bolo. 28N tun b'a fɛ k'a minɛkun lɔn u fɛ minkɛ, n y'a ɲini u ka kititigɛlaw fɛ k'u k'a kiti. 29Ayiwa, n y'a faamu o seen fɛ, ko a minɛkun ye olu yɛrɛ ka landakow ye, o do t'a fagakun bɔ, a te se ka kɛ kasoden ye fana. 30U nana n lasɔmi ko zuwifu nunu b'a fɛ halibi k'a faga dogo la. O kama, ne y'a sama i ma teliya la k'a yira a jalakibagaw la ko n'u mako b'a la, u ka taga i fɛ.»\n31Sɔlidasi nunu kuntigi y'u ladi cogo min na, u y'a kɛ ten. Sufɛ, u tagara ni Pɔli ye Antipatirisi. 32O dugusagwɛ, sɔlidasi minw tun be seen na, olu kɔsegira kan kɔnɔ, sotigiw tagara ni Pɔli ye Sezare. 33U sera yen dɔrɔn, u ye sɛbɛ nin di lasigiden ma ka Pɔli fana yira a la. 34A ye sɛbɛ nin kalan ka ban tuma min na, a ye Pɔli ɲininga ko a be bɔ mara jumɛn na. Pɔli ko ale be bɔ Silisi mara la minkɛ, 35lasigiden ko: «Ayiwa, n'i jalakibagaw nana tuma min na, n bena mɛnni kɛ i fɛ.» *Erɔdi tun ye masaso min lɔ yen, a k'u ka taga Pɔli mara o kɔnɔ.


Yezu ko mɔgɔw k’ale farisogo dumu ani k’ale joli min | Yezu ka ɲɛnamaya\nYezu ka kumaw ye mɔgɔ caaman kɔnɔ gwan\nKA YEZU FARISOGO DUMU ANI K’A JOLI MIN\nYEZU KA KUMAW DIGIRA MƆGƆ CAAMAN NA ANI U BƆRA A KƆ\nYezu be mɔgɔw kalanna Alabatoso kɔnɔ Kapɛrnaum. A ko ale lo ye dumunifɛn ɲanaman ye min bɔra sankolo la. Yezu tun ye kabako kɛ ka buru ni jɛgɛ di jamaba ma Galile baji kɔrɔn fan fɛ. A tun ye min fɔ o jamaba ye, a bele tun be kumana o lo koo la.\nYezu tagara ɲɛ n’a ka kuma ye k’a fɔ ko: “Aw faaw ye maanɛ dumu kongokolon kɔnɔ, u bɛɛ ma sa wa?” O kɔ, a y’a ɲɛfɔ ko: “Dumuni ɲanaman min bɔra sankolo la, ne lo. Ni min y’o dumu, o tigi be to nii na tuma bɛɛ. Ne bena dumuni min di, o ye ne fari yɛrɛ le ye. Ne be n yɛrɛ di waasa diɲɛ ka se ka nii [ɲɛnamaya] banbali sɔrɔ.”—Zan 6:48-51.\nSaan 30 Krista tile la, Yezu tun y’a fɔ Nikodɛmu ye Tɛmɛnkan Seli wagati la ko Ala ye duniɲa kanu haali fɔɔ a y’a Dencɛ di k’a kɛ Kisibaga ye. Sisan, Yezu b’a fɔ ka gwɛlɛya ko waajibi lo mɔgɔ k’ale farisogo dumu, o kɔrɔ, ka limaniya ale ka saraka koo la. O la le, mɔgɔ be se ka ɲɛnamaya banbali sɔrɔ.\nNka Yezu ye min fɔ, o ma diya mɔgɔw ye. U y’u yɛrɛ ɲininga ko: “Nin be se k’a fari di anw ma cogo di k’a dumu?” (Zan 6:52). Yezu b’a fɛ u k’a faamu ko ale be min fɔra, o ye ntalen kumaw lo ye. O kɔ, a y’a fara a kan ko:\n“Ne b’a fɔ aw ye ko n’aw ma Mɔgɔ Dencɛ farisogo dumu k’a joli min, aw tena nii banbali sɔrɔ. Ni mɔgɔ min ye ne farisogo dumu ka ne joli min, o tigi bena niin banbali sɔrɔ . . . Bari ne farisogo ye dumunifɛnsɔbɛ ye, ne joli ye minnifɛnsɔbɛ ye. Ni mɔgɔ min ye ne farisogo dumu ka ne joli min, ne be to o tigi fɛ.”—Zan 6:53-56.\nYahutu minw tun be Yezu lamɛnna, miiri k’a filɛ o kuma y’u kɔnɔ gwan cogo min na! N’a sɔrɔ u y’a miiri ko Yezu b’a fɛ u ka mɔgɔ sogo dumu wala u ka Ala ka sariya tiɲɛ u kɛtɔ ka joli dumu (Zɛnɛzi 9:4; Levitiki 17:10, 11). Nka, Yezu tun t’a fɔra u ye k’u ka mɔgɔ sogo dumu ani ka joli min yɛrɛ yɛrɛ la. Yezu tun bena a farisogo dafanin di ani k’a joli bɔn k’u kɛ saraka ye. A tun b’a fɔra Yahutuw ye le ko minw b’a fɛ ka ɲɛnamaya banbali sɔrɔ, olu ka ɲi ka limaniya o saraka koo la. Yezu tun be min fɔra, a ka kalanden caaman yɛrɛ m’o faamu. U dɔw ko: “A ka kuma nunu ka gwɛlɛ dɛ! Jɔn be se ka sɔn o ma?”—Zan 6:60.\nYezu y’a ye ko a ka kalanden dɔw be ŋunuŋununa minkɛ, a y’u ɲininga ko: “O bɛ aw kunnatiɲɛ wa? Mɔgɔ Denkɛ tun bɛ yɔrɔ min na fɔlɔ, ni aw ye a yɛlɛntɔ ye ka taa yen dun? . . . Ne bɛ kuma minnu fɔ aw ye, olu ye Ni [wala hakili] ni ɲɛnamaya de ye. Nka dɔw bɛ aw cɛma minnu ma dannaya kɛ.” O kumaw kosɔn, Yezu ka kalanden caaman bɔra a kɔ ani u ma sɔn ka tugu a kɔ tugun.—Zan 6:61-64, ABM.\nO kama, Yezu y’a ka ciden 12 ɲininga ko: “Aw fana b’a fɛ ka taga wa?” Piyɛri y’a jaabi ko: “An bena taga jɔn fɛ? Mɔgɔ be nii banbali sɔrɔ ele ka kuma barika la. Anw kɔni lara e la, an y’a lɔn fana ko i ye Ala ka mɔgɔɲuman ye a ye min ci.” (Zan 6:67-69). Piyɛri ye min fɔ, o ye kantigiya kuma ye dɛ! Yezu tun be kuma minw fɔra, Piyɛri ni ciden tɔɔw fana tun m’o faamu ka ɲɛ.\nPiyɛri ye min fɔ, o diyara Yezu ye. Nka, a y’a fɔ ko: “Ne m’aw mɔgɔ tan ni fila woloma wa? O bɛɛ n’a ta, mɔgɔ kelen b’aw cɛma min ye Sutana ye.” (Zan 6:70). Yezu tun kaan be Zuda Isikariyɔti lo ma. Kabi o wagati, a be komi Yezu tun y’a kɔrɔsi ko Zuda Isikariyɔti y’a daminɛ ka sira jugu ta.\nSiga t’a la, a diyara Yezu ye k’a lɔn ko Piyɛri ni ciden tɔɔw fari tun ma faga ani u bele tun b’a fɛ ka tugun ale kɔ. U tun b’a fɛ fana ka cidenya baara kɛ, o min be mɔgɔ kisi.\nYezu ye a farisogo di mɔgɔw kosɔn cogo di? Mɔgɔ be se ka ‘Yezu farisogo dumu’ cogo di?\nYezu ko mɔgɔw k’ale farisogo dumu ani k’ale joli min. Mun na o kumaw ye mɔgɔw kɔnɔ gwan? Nka, Yezu tun b’a fɛ ka mun lo fɔ?\nTuma min na mɔgɔ caaman bɔra Yezu kɔ, Piyɛri ye mun lo fɔ?\nA ci dɔ ma A ci dɔ ma Yezu ka kumaw ye mɔgɔ caaman kɔnɔ gwan\njy sap. 55 ɲɛɛ 134-135


Bɔk 23 AKKDC08 - «Aw kana kuma lakali min te tiɲɛ ye. - Bible Search\nBɔk 22 Bɔk 24\nKana mɔgɔ bɔ mɔgɔ la\n1- «Aw kana kuma lakali min te tiɲɛ ye. Aw kana galon tigɛ ka kojugukɛla dɛmɛ.\n2«Aw kana tugu jama kɔ ka kojugu kɛ. N'aw be seereya kɛ kiti tigɛyɔrɔ la, aw kana tugu jama kɔ ni namarako lo.\n3- «Aw kana fantan dɛmɛ cogo bɛnbali la a ka kiti koo la.\n4- «N'aw y'aw jugu ka misi, walima a ka fali ye, n'a tunun'a fɛ, aw k'a minɛ ka n'a d'a ma. 5Mɔgɔ min b'aw kɔniya, n'aw y'o tigi ka fali ye, a benna ni doni ye a kɔɔ la, aw kan'a ye k'a to yen, aw k'a dɛmɛ k'a wili.\n6- «Aw kana aw ka dɛsɛbagatɔw tɔɲɔ kiti koo la.\n7«Aw kana sɔn galon koo la abada. Aw kana mɔgɔ jalakibali, walima mɔgɔtilennin faga, bari ne tena tiɲɛ di kojugukɛla ma. 8Bonyafɛn min b'aw daa siri, aw kana sɔn k'o minɛ, bari o be mɔgɔ hakili yɛlɛma, a te se ka tiɲɛ fɔ, a be mɔgɔtilennin ka kuma jɛngɛ.\n9- «Aw kana lonan tɔɔrɔ. Lonanya ye min ye, aw yɛrɛ b'o lɔn, bari aw tun ye lonanw ye Ezipiti jamana na.\nLafiɲɛsan ni lafiɲɛlon koo\n10- «Aw ka sɛnɛ kɛ aw ka forow kɔnɔ saan wɔɔrɔ kɔnɔ, ka suman tigɛ. 11Nga a saan wolonwulanan na, aw k'a tigɛ k'a to yen. Dɛsɛbagatɔ minw b'aw cɛma, olu bena se ka dumuni sɔrɔ a kɔnɔ. N'a tɔɔ tora, kongosogow bena se k'o dumu. Aw k'o ɲɔgɔn kɛ aw ka *ɛrɛzɛnforo n'aw ka olivuforow la fana.\n12- «Aw ka baara kɛ tile wɔɔrɔ kɔnɔ, nga tile wolonwulanan na, aw ka lafiɲɛ janko aw ka misi, n'aw ka fali, n'aw ka jɔɔn, n'aw ka lonan ka se ka lafiɲɛ fana.\n13«Ne ye koo minw fɔ aw ye, aw ka jija k'olu bɛɛ bato. Aw kana dɛmɛ ɲini joo si fɛ, aw kan'a to u tɔgɔ ka mɛn aw daa la.\nƝanagwɛ saba koo\n14- «Aw ka ɲanagwɛ kɛ ne tɔgɔ la siɲɛ saba, saan o saan. 15- Aw ka *Buru funubali ɲanagwɛ kɛ tile wolonwula kɔnɔ, ka buru dumu, fununan te min na, i ko ne y'a fɔ aw ye cogo min na. Aw k'o kɛ a waati latigɛnin na *Abibu kalo la, bari aw bɔra Ezipiti o kalo le la. Mɔgɔ si bololakolon kana na ne ɲakɔrɔ.\n16- «Aw ye fɛɛn minw sɛnɛ aw ka foro la, aw ka na ni olu deen fɔlɔw ye ka Sumantigɛ ɲanagwɛ kɛ. Aw ka Sumanladon ɲanagwɛ kɛ saan yɛlɛmatuma na, aw ka suman ladontuma na. 17O la, cɛɛw bɛɛ ka ɲɔgɔn lajɛn Matigi, Masaba ɲakɔrɔ siɲɛ saba, saan o saan.\n18«Fununan be buru min na, aw kana o ni begɛn joli fara ɲɔgɔn kan k'o kɛ saraka ye ne ma. Saraka min bɔra ne ye ɲanagwɛ la, o sogo tulu kana si.\n19- «Aw ka na n'aw ka sɛnɛfɛn deen fɔlɔw ye ne Masaba aw ka Ala ka soo kɔnɔ.\n«Aw kana baden tobi a bamuso sinji la.\nLayidu ni ladiliw\n20«A filɛ, ne bena mɛlɛkɛ bila aw ɲa k'aw mara sira la ani ka taga n'aw ye ne ka yɔrɔ labɛnnin na. 21Aw ka mɛnni kɛ a fɛ ka sɔn a ta ma. Aw kana muruti a ma. Ne le y'a ci minkɛ, a tena aw ka murutili yafa. 22N'aw be mɛnni kɛ a fɛ ka ɲa, ne be fɛɛn o fɛɛn fɔ aw ye, n'aw b'o bɛɛ bato, o tuma na, aw juguw bena kɛ ne juguw ye, aw kɛlɛbagaw bena kɛ ne kɛlɛbagaw ye.\n23«Ne ka mɛlɛkɛ bena bila aw ɲa ka taga n'aw ye ka don amoriw ni itiw ni periziw ani kanaanw ni iviw ani zebuziw ka jamana na, ne bena olu halaki. 24Aw kana aw kunbiri gwan u ka joow kɔrɔ, aw kana u sɔn. Aw kana u ka batoli kɛcogo ladege. Aw k'u ka joo nunu halaki. Aw k'u ka jokabakuruw ci. 25Aw ka baara kɛ ne Masaba aw ka Ala ye. N'aw y'o kɛ, ne bena aw ka dumuniko, n'aw ka jiko nɔgɔya, ani k'aw kisi bana ma. 26Muso si kɔnɔ tena cɛn, muso si tena to wolobali ye aw ka jamana kɔnɔ fana. Ne bena aw sii caya.\n27«Aw be tagara siya minw fɛ, ne bena siranya bila olu bɛɛ la, ka ɲagami don u fɛ, ani k'a kɛ aw juguw bɛɛ be boli aw ɲa. 28Ne bena dondolibabaw bila aw ɲa janko olu ka iviw ni kanaanw ani itiw gwɛn ka bɔ aw ɲa. 29Nga ne tena u gwɛn ka bɔ aw ɲa saan kelen dɔrɔn kɔnɔ, n'o tɛ, jamana bena kɛ yɔrɔlakolon ye, waraw bena caya aw kama. 30Ne bena u gwɛn ka bɔ aw ɲa dɔɔni dɔɔni sanni aw ka caya ka se ka jamana nin bɛɛ minɛ. 31Ne bena aw ka jamana daan bɔ, k'a daminɛ Buruku kɔgɔji ma fɔɔ ka ta'a bila filisi jamana Kɔgɔji ma, ani ka bɔ kongokolon na, fɔɔ ka taga se Efarati baji daa la. Ne bena jamana nin mɔgɔw don aw bolo, aw bena u gwɛn ka bɔ aw ɲa. 32Aw kana bɛn n'u ye, aw kana dajuru ta u ka joow ye. 33Aw kana sɔn u ka sigi aw ka jamana na. N'o tɛ, u ben'a kɛ aw be ne hakɛ ta, bari n'aw y'u ka joow sɔn, o bena kɛ jaan ye k'aw minɛ, siga t'o la.»


Mar 3 AKKDC08 - Waati wɛrɛ, Yezu segira ka don kalanso - Bible Search\n(Mat 12.9-14; Luka 6.6-11)\n1Waati wɛrɛ, Yezu segira ka don kalanso kɔnɔ. Cɛɛ bolofaganin dɔ tun be yen. 2Mɔgɔ minw tun be yen, u tun be Yezu kɔlɔsira yala n'a bena o cɛɛ kɛnɛya lafiɲɛlon na, janko u ka se k'a jalaki. 3Yezu y'a fɔ cɛɛ bolofaganin ye ko: «Wili ka na lɔ yan mɔgɔw bɛɛ ɲafɛ.»\n4O kɔ, Yezu y'u ɲininga ko: «A daganin be ka koɲuman kɛ lafiɲɛlon na wa, walima ka kojugu kɛ? Ka mɔgɔ kisi wa, walima k'a faga?» U m'a jaabi. 5Yezu diminin y'u filɛfilɛ, a ɲaa sisira u ka tulogwɛlɛya kosɔn. A y'a fɔ cɛɛ ye ko: «I bolo jan.» A y'a jan, a kɛnɛyara. 6O yɔrɔnin bɛɛ, *Fariziɲɛw bɔra ka taga ɲɔgɔn ye ni masacɛ *Erɔdi kɔmɔgɔw ye ka Yezu fagacogo ɲini.\nJamaba be tugu Yezu kɔ\n7Yezu n'a ka kalandenw bɔra o yɔrɔ la ka taga Galile bada la. Jamaba tugura a kɔ. U dɔw bɔra Galile mara yɛrɛ la, dɔw bɔra Zude mara la, 8dɔw bɔra Idume mara la. Dɔw bɔra Zeruzalɛmu, dɔw bɔra Zurudɛn baji kɔfɛ, dɔw fana bɔra Tiri ni Sidɔn gɛrɛfɛduguw la. O jamaba tagara Yezu sɛgɛrɛ, bari u tun y'a ka kɛwaliw kibaru mɛn. 9- A y'a fɔ a ka kalandenw ye k'u ka kurunfitini dɔ labɛn ale ye, janko jama kana na ale ɲɔtiɲɔti. 10Yezu tun be mɔgɔ caaman kɛnɛya, o kama banabagatɔ bɛɛ tun be girin a nɔɔ fɛ, janko u ka se ka maga a la. 11Ni jinatɔw y'a ye tuma o tuma, u tun b'u kunbiri gwan a kɔrɔ ka pɛrɛn ko: «I ye Ala Dencɛ ye.» 12Nga Yezu tun b'a gwɛlɛya u ma k'u kana ale koo fɔ mɔgɔ si ye.\n(Mat 10.1-4; Luka 6.12-16)\n13O kɔ, Yezu yɛlɛla kulu dɔ kan k'a sagolamɔgɔw wele. U tagar'a fɛ. 14A ye mɔgɔ tan ni fila woloma olu cɛma k'u kɛ cidenw ye, janko u ka kɛ a taamaɲɔgɔnw ye an'a ka to k'u ci ka taga waajuli kɛ. 15A ye see d'u ma ka jinaw gwɛn. 16A ye mɔgɔ tan ni fila minw woloma, olu tɔgɔ filɛ: Simɔn, Yezu y'o tɔgɔ la ko Piyɛri, o kɔrɔ ko fara, 17ani Zebede ka dencɛ fila, Zaki n'a dɔgɔcɛ Zan, Yezu ye olu tɔgɔ la ko Bowanɛrizɛsi, o kɔrɔ ko mɔgɔ minw ka fari i n'a fɔ sanpɛrɛn, 18Andere ni Filipu, Baritelemi ni Matiyo, Toma ni Alife dencɛ Zaki, Tade ni Simɔn u be min wele Fasodenŋana, 19ani Zuda Isikariyɔti min ye Yezu don a juguw bolo.\nYezu b'a jaalakibagaw jaabi\n(Mat 12.22-32; Luka 11.15-23; 12.10)\n20O kɔ, Yezu tagara soo. Jamaba tagara lajɛn yen tugu fɔɔ Yezu n'a ka kalandenw tun te se ka waati yɛrɛ sɔrɔ ka dumuni kɛ. 21Yezu ka somɔgɔw y'o kibaru mɛn minkɛ, u tagara k'u b'a minɛ bari u tun be miiri ko a kuun wilila.\n22- Sariya karamɔgɔ minw bɔra Zeruzalɛmu ka taga yen, olu ko: «Jinaw kuntigi Belezebuli b'a fɛ.» Ani ko: «Ale lo be see dir'a ma ka jinaw gwɛn ka bɔ mɔgɔw la.»\n23Yezu y'u wele ka talen la u ye. A ko: «Sutana be se k'a yɛrɛ gwɛn cogo di? 24Ni jamana min ka mɔgɔw be ɲɔgɔn kɛlɛ, o jamana nin te se ka ɲa. 25Ni somɔgɔ minw be ɲɔgɔn kɛlɛ, o soo nin be ci. 26O la, ni Sutana tun be wili a yɛrɛ kama, a ka masaya tun bena nagasi. O masaya tun tena se ka mɛn, o tun bena ban joona.\n27«Mɔgɔ si te se ka don cɛɛ barikaman ka soo kɔnɔ k'a bololafɛnw cɛ n'a m'o cɛɛ minɛ k'a siri fɔlɔ. N'a y'a siri, o tuma na, a be se k'a ka sokɔnɔfɛnw bɛɛ cɛ.\n28«Tiɲɛ na, ne b'a fɔ aw ye ko mɔgɔw ka hakɛ bɛɛ, n'u ka Ala tɔgɔcɛn kuma bɛɛ be se ka yafa, 29- nga ni mɔgɔ o mɔgɔ ye Nii Senuman tɔgɔ cɛn, Ala tena yafa o tigi ma fewu. O tigi ye hakɛ yafabali kɛ.»\n30Yezu y'o fɔ bari sariya karamɔgɔw tun ko jina b'a fɛ.\nYezu baa n'a dɔgɔninw\n(Mat 12.46-50; Luka 8.19-21)\n31Yezu baa n'a dɔgɔninw tagara lɔ kɛnɛma. U ye mɔgɔ bila ka taga Yezu wele. 32Mɔgɔ caaman siginin tun be yen ka Yezu lamini. Dɔ y'a fɔ a ye ko: «Hakɛ to. I baa n'i dɔgɔninw lɔnin be kɛnɛma, u b'a fɛ k'i ye.»\n33Yezu y'a jaabi ko: «Jɔn ye ne baa ye? Jɔn ni jɔn ye ne dɔgɔninw ye?»\n34O kɔ, mɔgɔ minw siginin tun be yen k'a lamini, a ye olu filɛ k'a fɔ ko: «Ne baa ni ne dɔgɔninw filɛ yan. 35Mɔgɔ o mɔgɔ be Ala sago kɛ, o tigi ye ne dɔgɔcɛ, walima ne dɔgɔmuso, walima ne baa ye.»


Ebu 3 AKKDC08 - O kosɔn, n badenw, Ala ye aw minw wele - Bible Search\nEbu 2 Ebu 4\nKrista lɔyɔrɔ ka bon ni Musa ta ye\n1O kosɔn, n badenw, Ala ye aw minw wele k'aw kɛ a taw ye, aw ka Yezu filɛ, min ye Ala ka ciden, ni sarakalasebagaw kuntigiba ye Ala ka sira la an be min koo fɔ. 2- Yezu kɛra kantigi ye Ala ɲakɔrɔ a ka baara bɛɛ la i n'a fɔ Musa tun kɛra kantigi ye a ka baara bɛɛ la Ala ka soo kɔnɔ cogo min na. 3Bonlɔbaga be tɔgɔ sɔrɔ ka tɛmɛ a ka boon lɔnin kan cogo min na, o cogo kelen na, Yezu lɔyɔrɔ ka bon ni Musa ta ye. 4Ayiwa, boon bɛɛ n'a lɔbaga lo, nga fɛɛn bɛɛ lajɛnnin danbaga ye Ala le ye. 5Musa kɔni kɛra baarakɛla kantigi ye koo bɛɛ la Ala ka soo kɔnɔ. Ala ka dalaminɛ tun lo. Nga Krista min ye Ala Dencɛ ye, ale kɛra kantigi ye Ala ka soo kunna. 6An y'an jigi la fɛɛn min kan, n'an y'an jaa gwɛlɛya ka la o la kosɔbɛ, anw be kɛ a ka somɔgɔw ye.\nAla ka hɛrɛ sɔrɔko\n7O kama, Nii Senuman y'a fɔ ko:\n«N'aw y'a kaan mɛn bii,\n8aw kana aw dusu gwɛlɛya\ni ko muruti waati la,\nkɔrɔbɔlilon na kongokolon kɔnɔ.\n9O yɔrɔ la, aw faaw murutira ne Ala ma ka n kɔrɔbɔ.\nK'a sɔrɔ ne ye koo min bɛɛ kɛ saan bi naani kɔnɔ,\nu y'o ye.\n10O le y'a to ne dimina u kɔrɔ,\nn y'a fɔ ko nunu kɔni be to fili la tuma bɛɛ,\nu ma ne ka sira lɔn fɔlɔ.\n11- Dimikojugu fɛ, ne y'a fɔ k'a gwɛlɛya ko\nu tena sɔrɔ ka don n ka lafiɲɛyɔrɔ la.»\n12O tuma na n badenw, aw bɛɛ k'aw yɛrɛ minɛ aw si kana kɛ mɔgɔjugu ye, lanabaliya kan'a kɛ aw be ban Nitigi Ala la. 13Nga aw ka ɲɔgɔn ladi loon o loon hali n'o ka kan ka kɛ waatijan koo ye, min be fɔ ko bii, janko hakɛ kana mɔgɔ si bila tulogwɛlɛya la. 14An daminɛna ni jigi min ye, n'an tora o kan fɔɔ a daan na, o tuma na, an ye Krista taamaɲɔgɔnw ye. 15- A fɔra Ala ka kuma na ko:\n«N'aw ye Ala kumakan mɛn bii,\naw kana aw dusu gwɛlɛya\ni ko aw faaw murutira Ala ma cogo min na.»\n16Mɔgɔ jumɛnw le ye Ala kumakan mɛn ka muruti? Musa bɔra ni minw bɛɛ ye Ezipiti jamana na, olu lo. 17Ala dimina jɔnw le kɔrɔ saan bi naani kɔnɔ? Minw ye hakɛ kɛ n'u suuw tora kongokolon kɔnɔ, olu lo. 18- A ko jɔnw le tena don ale ka yɔrɔ labɛnnin na ka lafiɲɛ? Olu mɔgɔmurutininw tɛ wa? 19O la, an b'a yera fana k'u ka lanabaliya kosɔn, u ma se ka don.


An t’an fari faga (2 Korɛntikaw 4)\nƝɛnamaya ani waajuli baara lajɛnsɛbɛ | Saan 2019, mɛkalo\nA KALAN KAAN NIN NA Abbey Aboua Abui Acoli Adja Afrikaans Ahanta Akha Albanais Allemand Altai Alur Amharique Amis Anglais Arabe Arménien Arménien (occidental) Assamais Ateso Attié Aukan Aymara Azéri Azéri (cyrillique) Bachkir Bambara Baoulé Bas allemend Basque Bassa (cameroun) Batak (Karo) Batak Simalungun Batak Toba Bengali Biak Bichlamar Bicol Birman Boulou Bulgare Bété Cambodgien Capverdien Catalan Cebuano Changana du Mozambique Chavacano Chichewa Chin haka Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuuk Cibemba Cinamwanga Cinyanja Coréen Creole de Maurice Creole seychelles Croate Créole de guinée-bissao Créole du bélize Créole haïtien Damara Dangme Danois Digor Douala Drehu Edo Efik Esan Espagnole Estonien Ewé Fante Fidjien Finnois Fon Frafra Français Féroïen Ga Galicien Gallois Garifuna Georgien Gitonga Gokana Goun Grec Groelandais Guarani Gujarati Guéré Haoussa Herero Hiligaynon Hindi Hiri Motu Hmong blanc Hongrois Huastec Hunsrik Hébreu Iban Ibanag Ibinda Idoma Igbo Igede Iloko Indonésien Islandais Isoko Italien Japonais Javanais Jula Kabye Kachin Kana Kannada Karen S’gaw Kazakh Kazakh (Arabe) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kissi Kongo Konkani (romain) Krio Kurde kumanji Kurde kumanji (Caucase) Kurde kurmanji (cyrillique) Kwangali Kwanyama Kyangonde Lahu Langue des Signes Américaine Langue des signes allemande Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes coréenne Langue des signes espagnole Langue des signes finnoise Langue des signes française Langue des signes indienne Langue des signes indonésienne Langue des signes italienne Langue des signes japonaise Langue des signes kényane Langue des signes malawite Langue des signes malgache Langue des signes mexicaine Langue des signes paraguayenne Langue des signes philippine Langue des signes polonaise Langue des signes péruvienne Langue des signes russe Langue des signes sud-africaine Langue des signes taïwanaise Langue des signes vénézuélienne Langue des signes zambienne Langue des signes zimbabweenne Langue des signes équatorienne Lao Lenje Letton Lhukonzo Lingala Lituanien Lolo Lomwe Luganda Lunda Luo Luvale Macédonien Makua Malagach Malay Malayalam Maltais Mam Mambwé-Lungu Manyawa Mapudungun Marathi Marshall Maya Mazatec de Huautla Mbunda Mingrélian Miskito Mixe Mixtèque (Guerrero) Mizo Mongol Moore Motu Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Navajo Ndau Ndonga Ndébélé Ndébélé(Zimbabwe) Ngabere Ngangela Nias Norvégien Nsenga Nyaneka Nyungwe Nzema Néerlandais Népali Odila Okpe Oromo Ossete Otetela Otomi (vallee du mezquital) Ourdou Ouzbek Ouzbek (romain) Palau Pangasinan Papiamento (curaçao) Pendjabi Pendjabi (shahmukhi) Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Chimborazo) Quichua (Imbabura) Quiché Rarotongan Romain Romani (Macédoine) Romani (Macédoine, cyrillique) Romani (Sud de la Grèce) Romani de Serbie Ronga Runyankore Russe Rutooro Samoan Sangir Sango Saramaccan Sena Sepedi Sepulana Serbe Serbe (romain) Sesotho du Lesotho Sesotho d’Afrique du Sud Shona Sidama Silozi Singhalais Slovaque Slovène Sonde Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Talian Tandroy Tankarana Tarahumara central Tarascan Tatar Tcheque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tshwa Tsonga Tswana Turc Turkmene Tuvaluan Twi Tzeltal Tzotzil Télougou Tétoum Dili Ukrainien Umbundu Urhobo Uruund Valencien Venda Vezo Vietnamien Wallis Waray-Waray Wayuunaiki Wolaitsa Xhosa Yacouba Yapois Yoruba Zande Zapotec (de l'isthme) Zoulou langue des signes chinois langue des signes colombienne ouïghour (écriture cyrillique) tamoul tchouvache\nNAFOLOFƐNW ALA KA KUMA KƆNƆ | 2 KORƐNTIKAW 4-6\nAn t’an fari faga\nMiiri k’a filɛ: denbaya fila be boon tiɲɛnin dɔw kɔnɔ, luu kelen na. Denbaya kelen jigi tigɛnin lo u ka boon cogoya kosɔn ani o be faamu. Nka, denbaya tɔɔ kelen ninsɔn ka di. Mun na do? Sabu u bena yɛlɛma boon kura cɛɲumanin dɔ kɔnɔ yanni dɔɔni cɛ.\nHali ni “diɲɛ bɛɛ be ŋunanna i n’a fɔ muso min be jigira,” Ala sagokɛlaw be ni jigiya ye min b’u dɛmɛ ka muɲu (Ɔrɔm. 8:22). N’a sɔrɔ an be tɔɔrɔla kabi saan caaman. N’an y’an ka tɔɔrɔw suma ni ɲɛnamaya banbali ye an bena min sɔrɔ duniɲa kura kɔnɔ, an b’a faamu k’o tɔɔrɔw ye “waati dɔɔni” koo ye ani k’u “te foyi ye.” Ala ka Masaya bena duga minw lase an ma, an ka to ka miiri u la. O la, an bena ninsɔndiya sɔrɔ ani an tɛna an fari faga.\nA ci dɔ ma A ci dɔ ma An t’an fari faga\nMɛ tile 6-12\nNAFOLOFƐNW ALA KA KUMA KƆNƆ An t’an fari faga\nMɛ tile 13-19\nNAFOLOFƐNW ALA KA KUMA KƆNƆ Ka mɔgɔw dɛmɛ ni bololafɛnw ye\nKERECƐNW KA ƝƐNAMAYA An ka cidenya baara min ɲɛsinna mɔgɔw dɛmɛko ma, o ye balimaw nafa Karayibu guunw kan cogo min na\nMɛ tile 20-26\nNAFOLOFƐNW ƝINI ALA KA KUMA KƆNƆ “Ŋɔni,” ciden Pol “farikolo la”\nKERECƐNW KA ƝƐNAMAYA I be se ka jɛnɲɔgɔnya ɲuman kɛ ni Jehova ye hali ni “ŋɔni dɔ” b’i farikolo la!\nMɛ tile 27–zuwɛn tile 2\nNAFOLOFƐNW ALA KA KUMA KƆNƆ “Ne y’a jalaki mɔgɔ bɛɛ ɲana”\nKERECƐNW KA ƝƐNAMAYA An bɛɛ be se k’an niin don an ka batolikɛyɔrɔw ladonko la cogo min na\nTexte Options de téléchargement des publications numériques ƝƐNAMAYA ANI WAAJULI BAARA LAJƐNSƐBƐ Saan 2019, mɛkalo\nA ci dɔ ma A ci dɔ ma ƝƐNAMAYA ANI WAAJULI BAARA LAJƐNSƐBƐ Saan 2019, mɛkalo\nSaan 2019, mɛkalo\nƝƐNAMAYA ANI WAAJULI BAARA LAJƐNSƐBƐ Saan 2019, mɛkalo


Kititigɛlaw jɛnkulu be kititigɛ Yezu kan (Matiyo 26) | Yezu ka ɲɛnamaya\nU tagara ni yezu ye anɛ fɛ, ani o kɔ, kayifu fɛ\nMATIYO 26:57-68 MARIKI 14:53-65 LUKA 22:54, 63-65 ZAN 18:13, 14, 19-24\nU TAGARA NI YEZU YE SARAKALASEBAGAW KUNTIGIBA KƆRƆ ANƐ FƐ\nU YE KITI TILENBALI TIGƐ A KAN\nU ye Yezu siri i n’a fɔ kojugukɛla ani u tagara n’a ye Anɛ fɛ. Anɛ lo tun ye sarakalasebagaw kuntigiba ye tuma min na Yezu ye sariya karamɔgɔw kabakoya a denmisɛn tuma (Luka 2:42, 47). Anɛ dencɛ caaman kɛra sarakalasebagaw kuntigibaw ye. Sisan, a burancɛ Kayifu lo ye sarakalasebagaw kuntigiba ye.\nTuma min na Yezu be Anɛ ka soo, Kayifu ye kititigɛlaw jɛnkulu mɔgɔw lajɛn. U hakɛ ye mɔgɔ 71 lo ye. O mɔgɔ 71 cɛ, sarakalasebagaw kuntigiba be yen, minw tun ye sarakalasebagaw kuntigibaw ye ka kɔrɔ, olu ni mɔgɔ wɛrɛw fana tun be yen.\nAnɛ ye Yezu ɲininga “a ka kalandenw ka koo la ani a ka kalan la.” Yezu y’a jaabi ko: “Ne kumana mɔgɔw fɛ kɛnɛ kan, ne ye mɔgɔw kalan kalansow kɔnɔ ani Alabatosoba kɔnɔ, zuwifu bɛɛ be ɲɔgɔn lajɛn yɔrɔ minw na, ne ma foyi fɔ dogo la. Mun na i be ne ɲininga o la? Mɔgɔ minw tun ye ne lamɛn i ka olu ɲininga.”—Zan 18:19-21.\nSɔrɔdasi minw lɔnin be yen, u la kelen ye Yezu tulo ci ani k’a fɔ a ye ko: “E be sarakalasebagaw kuntigiba le jaabi ten wa?” Nka, komi Yezu y’a lɔn ko a ma kojugu si kɛ, a y’o sɔrɔdasi jaabi ko: “Ni ne ye kumajugu fɔ, i ka ne ka kuma nin juguyayɔrɔ fɔ. N’o tɛ, mun na i be ne bugɔ?” (Zan 18:22, 23). O kɔ, Anɛ ko u ka taga ni Yezu ye a burancɛ Kayifu fɛ.\nKititigɛlaw jɛnkulu, o kɔrɔ, sarakalasebagaw kuntigiba ani Yahutuw ka cɛkɔrɔbaw ni sariya karamɔgɔw ye ɲɔgɔn lajɛn Kayifu ka soo. Sariya sira fɛ, a daganin tɛ k’o kiti ɲɔgɔn tigɛ Tɛmɛnkan seli sufɛ. Nka, o ma u bali k’u ka laɲinita jugu dafa.\nU ka laɲinita tɛ ka kiti tigɛ ni tilenninya ye. Yezu ye Lazari kunu ka bɔ saya la tuma min na, u tun y’a latigɛ ko Yezu ka kan ka faga (Zan 11:47-53). Tile damanin ka kɔn o ɲɛ, diinan kuntigiw tun ye labɛn kɛ ka Yezu minɛ k’a faga (Matiyo 26:3, 4). O la, sanni kiti yɛrɛ ka daminɛ, u tun y’a latigɛ ka ban ko Yezu ka ɲi ka faga.\nKa fara o kiti tilenbali kan, sarakalasebagaw kuntigiw ani kititigɛla wɛrɛw ye seere ngalontigɛlaw ɲini walisa ka se ka jalaki ben Yezu kan. U ye seereya caaman kɛ, nka u ka seereya kumaw ye ɲɔgɔn sɔsɔ. A laban, seere ngalontigɛla fila nana k’a fɔ ko: “An y’a mɛn a daa la ko mɔgɔw ye nin Alabatosoba min lɔ, ko ale bena o ci ka dɔ wɛrɛ lɔ tile saba kɔnɔ, ko mɔgɔw tena o lɔ.” (Mariki 14:58). O n’a ta bɛɛ, seere fila nunu tun bɛnnin tɛ.\nKayifu ye Yezu ɲininga ko: “Mɔgɔ nunu be kuma min fɔra i ka koo la, i te foyi fɔ o la wa?” (Mariki 14:60). Nka, Yezu ma foyi fɔ k’o seere ngalontigɛlaw jaabi. U ka seereya kumaw yɛrɛ tun tɛ kelen ye. O kosɔn, sarakalasebagaw kuntigiba Kayifu ye fɛɛrɛ wɛrɛ ɲini.\nKayifu b’a lɔn ko Yahutuw ka teli ka dimi ni mɔgɔ dɔ y’a fɔ ko ale ye Ala Dencɛ lo ye. Tuma min na Yezu ye Ala weele ko a Faa, Yahutuw y’a ɲini k’a faga. Mun na do? Sabu olu fɛ, “a b’a yɛrɛ suma ni Ala ye.” (Zan 5:17, 18; 10:31-39). Kayifu ye nanbara kuma fɔ ka Yezu waajibiya ko: “Ni ele lo ye Ala ka Mɔgɔ wolomanin, ni Ala Dencɛ ye, a fɔ an ye Ala kosɔn.” (Matiyo 26:63). Tiɲɛn lo ko Yezu tun kɔnna k’a fɔ ko ale ye Ala Dencɛ ye (Zan 3:18; 5:25; 11:4). N’a m’o fɔ sisan, mɔgɔw be se k’a miiri ko a y’a daa yɛlɛma ko ale tɛ Ala Dencɛ ani Krista ye. O kama, Yezu y’a fɔ ko: “Ɔnhɔn. Ne lo. Aw bena Mɔgɔ Dencɛ siginin ye Setigi Ala kinibolo fɛ. O kɔ, aw ben’a natɔ ye sankabaw cɛma.”—Mariki 14:62.\nKayifu y’o mɛn minkɛ a y’a ka faniw faran faran ani a y’a fɔ ko: “A ye Ala tɔgɔ cɛn! An mako te mɔgɔ la tugu k’a jalaki. Aw ye Ala tɔgɔ cɛnkuma mɛn a daa la kɛ! Aw be mun le miiri o la?” Kititigɛlaw jɛnkulu mɔgɔw ye kiti ben Yezu kan ko: “A ka kan ka faga.”—Matiyo 26:65, 66.\nDɔw y’a daminɛ ka Yezu lɔgɔbɔ ani k’a bugɔ n’u bolokuruw ye. Dɔ wɛrɛw y’a tulo ci ani ka daji tu a ɲɛda la. O kɔ, u y’a ɲɛɛw siri k’a bugɔ, k’a lɔgɔbɔ ani k’a ɲininga ko: “Jɔn y’i bugɔ?” (Luka 22:64). U ye Ala Dencɛ minɛ o cogo lo la, ka kiti tilenbali tigɛ a kan sufɛ.\nU kɔnna ka taga ni Yezu ye min ani mun lo y’a sɔrɔ o yɔrɔ la?\nO kɔ, u tagara ni Yezu ye min? Kayifu ye mun lo kɛ walisa kititigɛlaw jɛnkulu ka kiti ben Yezu kan ko a ka ɲi ka faga?\nKiti tuma na, u ye juguya juman lo kɛ Yezu la?\nA ci dɔ ma A ci dɔ ma U tagara ni yezu ye anɛ fɛ, ani o kɔ, kayifu fɛ\njy sap. 125 ɲɛɛ 286-287


Bɔk 14 AKKDC08 - Masaba y'a fɔ Musa ye ko: «I k'a fɔ - Bible Search\nBɔk 13 Bɔk 15\nEzipitikaw be Isirayɛlidenw kɔgwɛn\n1Masaba y'a fɔ Musa ye ko: 2«I k'a fɔ Isirayɛlidenw ye ko u ka kɔsegi ka taga sigi Piyayirɔti ɲafɛ, Migidɔli ni kɔgɔji furancɛ la, jida la, ka ɲasin Baalisefɔn ma. 3Masacɛ ben'a miiri ko aw tununa kongokolon kɔnɔ, ko aw te aw taayɔrɔ lɔn tugu. 4Ne ben'a dusu gwɛlɛya, a bena tugu aw kɔ. Nga ale n'a ka kɛlɛdenw bɛɛ bena kɛ sababu ye ne be boɲa sɔrɔ. Ezipitikaw ben'a lɔn ko ne ye Masaba le ye.» Fɛɛn min fɔra Isirayɛlidenw ye, u y'o le kɛ.\n5Tuma min na a fɔra Ezipiti masacɛ ye ko Isirayɛli jama bolila ka taga, a n'a ka mɔgɔbabaw ka miiriya yɛlɛmana jama koo la. U ko: «Mun y'a to an ye nin kɛ, ka sira di Isirayɛlidenw ma ka taga? U tena baara kɛ an ye tugu!» 6Masacɛ y'a ka kɛlɛkɛwotoro labɛn ka wili n'a ka kɛlɛdenw ye. 7Kɛlɛkɛwotoro minw ka ɲi kosɔbɛ, a ye o kɛmɛ wɔɔrɔ ta, ani Ezipiti kɛlɛkɛwotoro tɔw bɛɛ. Kɛlɛkuntigiw tun b'u kelen kelen bɛɛ kɔnɔ. 8Masaba ye Ezipiti masacɛ dusu gwɛlɛya. O la, a tugura Isirayɛlidenw kɔ, minw hɔrɔnyanin tun be bɔra. 9Ezipitikaw tugura u kɔ, masacɛ ka soow, n'a ka wotorow, n'u bolibagaw n'a ka kɛlɛdenw bɛɛ. U tagara Isirayɛlidenw sɔrɔ u siginin be kɔgɔjida la, Piyayirɔti ɲafɛ, ka ɲasin Baalisefɔn ma.\n10Masacɛ tun be gwɛrɛla u la, u ko u be filɛli kɛ, u ye Ezipitikaw natɔ ye u kɔfɛ. U siranna kosɔbɛ ka kasi Masaba nɔɔ fɛ. 11U y'a fɔ Musa ye ko: «Kaburu tun te Ezipiti kɔnɔ wa? N'i be na n'an ye kongokolon nin kɔnɔ janko an ka sa yan kɛ? Mun y'a to i y'a kɛ an bɔra Ezipiti? 12K'an to Ezipiti, yala an m'a fɔ i ye ko i k'an to ɲasuma na, an be baara kɛ Ezipitikaw ye wa? An tun ka to yen ka baara kɛ, o tun ka fisa an ma ni saya ye kongokolon kɔnɔ yan!»\n13Musa y'a fɔ jama ye ko: «Aw kana siran. Aw y'aw jaa gwɛlɛya. Masaba bena aw kisi cogo min na, aw bena o ye. Aw ɲaa be Ezipitika minw na bii, aw tena u ye tugu abada. 14Masaba le bena kɛlɛ kɛ aw nɔɔ na, aw k'aw hakili sigi.»\n15Masaba y'a fɔ Musa ye ko: «Mun y'a to i be kasi ne nɔɔ fɛ? A fɔ Isirayɛlidenw ye k'u ka wili ka taama daminɛ. 16E kɔni k'i ka bere kɔrɔta kɔgɔji sanfɛ k'a cɛtigɛ fila, Isirayɛlidenw ka taama dugukolo janin kan k'a tigɛ. 17Ne bena Ezipitikaw dusu gwɛlɛya, olu bena tugu u kɔ ka don. Ne bena boɲa sɔrɔ Ezipiti masacɛ n'a ka kɛlɛdenw bɛɛ kosɔn, n'a ka wotorow n'a ka sotigiw kosɔn. 18Ni ne ye boɲa sɔrɔ masacɛ n'a ka wotorow, n'a ka sotigiw kosɔn tuma min na, Ezipitikaw ben'a lɔn ko ne ye Masaba le ye.»\n19Ala ka mɛlɛkɛ min tun be Isirayɛlidenw ɲafɛ, ale yɛlɛmana u kɔfɛ. Sankaba fana bɔra u ɲafɛ ka taga lɔ u kɔfɛ, 20ka don Ezipitikaw ni Isirayɛlidenw cɛ. A kɛra dibi ye faan dɔ fɛ, ka yeelen bɔ faan dɔ fɛ sufɛ.c A kɛra ten, u ma se ka gwɛrɛ ɲɔgɔn na o suu bɛɛ kɔnɔ.\n21Musa y'a bolo wili kɔgɔji sanfɛ. O suu bɛɛ la, Masaba y'a kɛ fɔɲɔba dɔ bɔra kɔrɔn fɛ ka kɔgɔji fiyɛ k'a kɔsegi. Kɔgɔji cɛ tigɛra fila ye, kɔdingɛ jara. 22- Isirayɛlidenw donna k'a janin tigɛ o yɔrɔ la. Jii kɛra i n'a fɔ kogo u kinibolo la, ni u numanbolo la. 23Ezipitikaw tugura u kɔ ka don. Ezipiti masacɛ ka soow, n'a ka wotorow bolibagaw n'a ka sotigiw bɛɛ donna u nɔɔ fɛ fɔɔ kɔgɔji cɛma. 24Dugugwɛdafɛ, ka Masaba to tasuma ni sankaba la, a ye Ezipiti kɛlɛdenw ka koo ɲagami. 25A y'a kɛ u ka wotorow seenw cɛnna, k'u ka taama gwɛlɛya, fɔɔ Ezipitikaw ko: «An ka bɔ Isirayɛlidenw kɔ! Masaba wilila an kama, ka kɛlɛ kɛ u nɔɔ na!»\n26O kɔ, Masaba y'a fɔ Musa ye ko: «I bolo wili kɔgɔji sanfɛ janko jii ka segi Ezipitikaw n'u ka wotorow, n'u ka sotigiw kan.» 27Musa y'a bolo wili kɔgɔji sanfɛ. Dugu be gwɛra tuma min na, kɔgɔji daminɛna ka segi a nɔɔ na. Ezipitikaw k'u be boli ka bɔ tuma min na, jii karila. Masaba y'a kɛ u tununa jii la. 28Masacɛ ka kɛlɛdenw ni wotorow ani sotigi minw tun donna kɔgɔji kɔnɔ Isirayɛlidenw nɔɔ fɛ, jii segira olu bɛɛ kan k'u tunu. Hali u kelen ma se ka kisi. 29Nga Isirayɛlidenw taamana dugukolo janin kan kɔgɔji cɛma. Jii tun kɛra i n'a fɔ kogo u kinibolo n'u numanbolo la.\n30Masaba ye Isirayɛlidenw kisi ka bɔ Ezipitikaw bolo o loon na. Isirayɛlidenw ye Ezipitikaw suuw ye kɔgɔjida la. 31U y'a ye ko Masaba ye koo barikaman kɛ Ezipitikaw la tuma min na, u siranna a ɲa, ka la ale n'a ka baarakɛla Musa la.


Yezu be kuntigi nafolotigi dɔ jaabi | Yezu ka ɲɛnamaya\nYezu be kuntigi nafolotigi dɔ jaabi\nMATIYO 19:16-30 MARIKI 10:17-31 LUKA 18:18-30\nNAFOLOTIGI DƆ BE YEZU ƝININGA ƝƐNAMAYA BANBALI KOO LA\nYezu bele be Pere mara cɛtigɛra ka taga Zeruzalɛmu. Kanbele nafolotigi dɔ bolila ka na a kunbiri gwan a kɔrɔ. O kanbele ye Yahutuw ka “kuntigi dɔ ye.” N’a sɔrɔ a ye batoso kuntigi dɔ ye wala a ye Yahutuw ka kititigɛlaw jɛnkulu mɔgɔ dɔ ye. A ye Yezu weele ko “Karamɔgɔɲuman” ani a y’a ɲininga ko: “Ne ka kan ka mun kɛ ka nii [ɲɛnamaya] banbali sɔrɔ?”—Luka 8:41; 18:18; 24:20.\nYezu y’a jaabi ko: “Mun na i be ne wele karamɔgɔɲuman? Mɔgɔɲuman si te yen ni Ala kelen tɛ.” N’a sɔrɔ o kanbele ye Yezu weele “karamɔgɔɲuman” sabu mɔgɔw tun be Yahutuw ka karamɔgɔw weele o cogo le la. Hali ni Yezu ye karamɔgɔ ɲuman ye tiɲɛn na, a y’a yira o kanbele la ko Ala dɔrɔn lo ka kan n’o tɔgɔ ye.\nYezu y’a fɔ a ye ko: “N’i b’a fɛ ka nii banbali sɔrɔ, i ka Ala ka sariyaw bato.” O kama, o cɛɛ ye Yezu ɲininga ko: “O ye sariya jumɛn ye?” Yezu ye Musa ka sariya duuru kofɔ minw ɲɛsinna mɔgɔfaga, kakalaya, sonyali, ngalon seereya ani bangebagaw bonyali koo ma. O kɔ, a ye sariya dɔ kofɔ min kɔrɔtanin lo ka tɛmɛ u bɛɛ kan. A ko: “I mɔgɔɲɔgɔn kanu i n’a fɔ i yɛrɛ.”—Matiyo 19:17-19.\nCɛɛ ye Yezu jaabi ko “ale sera k’o bɛɛ bato, ko mun b’ale jɛn tugu”? (Matiyo 19:20). N’a sɔrɔ a b’a miiri ko ale ka ɲi ka kooba dɔ lo kɛ walisa ka ɲɛnamaya banbali sɔrɔ. Yezu y’a ye k’o cɛɛ be ni ŋaniya ɲuman ye minkɛ, a “koo diyara a ye.” (Mariki 10:21). Nka, gwɛlɛya dɔ tun b’o cɛɛ sen kɔrɔ.\nA ka nafolo koo ka di a ye kojugu. O kama, Yezu y’a fɔ a ye ko: “Fɛɛn kelen b’i jɛn. Taga i bololafɛnw feere k’o wari tilan fantanw cɛ, o la, i bena nafolo sɔrɔ sankolo la. O kɔ, na tugu ne kɔ.” Tiɲɛn na, o cɛɛ tun be se k’a ka wari bɛɛ tilan fantanw ye gwansan, ani ka kɛ Yezu ka kalanden ye. Nka, Yezu ka kumaw ye cɛɛ ɲɛɛ sisi. O kama, a wulila ka taga. N’a sɔrɔ, o ye Yezu dusu tiɲɛ. O cɛɛ ka “nafoloba” koo tun ka di a ye kojugu. O kosɔn, a bɔnɛna nafolo sɔbɛ la (Mariki 10:21, 22). Yezu y’a fɔ ko: “A ka gwɛlɛ nafolotigi ma ka don Ala ka masaya la.”—Luka 18:24.\nO kumaw ani Yezu ka kuma nunu y’a ka kalandenw kabakoya: “Ɲɔgɔmɛ donko ka nɔgɔ miseli woo fɛ ka tɛmɛ nafolotigi donko kan Ala ka masaya la.” O ye Yezu ka kalandenw lasun ka ɲiningali kɛ ko: “O tuma na, jɔn le be se ka kisi?” Yala o kɔrɔ ko adamaden si tɛ se ka kisili sɔrɔ wa? Yezu y’a ka kalandenw filɛ k’a fɔ u ye ko: “Adamaden te se ka min kɛ, Ala be se k’o kɛ.”—Luka 18:25-27.\nPiyɛri y’a yira k’olu ye min latigɛ, o tɛ kelen ye ni cɛɛ nafolotigi ta ye. A ko: “A filɛ, an ye fɛɛn bɛɛ to yen ka tugu e kɔ. An ta bena kɛ cogo di?” Yezu y’a fɔ u ye u ka sara bena kɛ min ye. A ko: “Tiɲɛ na, ne b’a fɔ aw ye ko ni diɲɛ nana kɛ diɲɛkura ye tuma min na, Mɔgɔ Dencɛ bena sigi a ka masasigilan kan. Aw minw tugura a kɔ, aw fana bena sigi masasigilan tan ni fila kan, ka Isirayɛli ka deen tan ni fila kɔmɔgɔw kiti.”—Matiyo 19:27, 28.\nSiga t’a la, Yezu kaan be loon nataw lo ma, tuma min na duniɲa bena lakuraya ka kɛ i ko a tun be cogo min na Edɛn nankɔ kɔnɔ. Piyɛri ni kalanden tɔɔw bena dugaba sɔrɔ. U bena kuntigiya kɛ ni Yezu ye dugukolo kun na, o min bena kɛ alijɛnɛ ye. U ye fɛɛn minw bɛɛ saraka, o duga nafa ka bon ka tɛmɛ o bɛɛ kan!\nYezu ka kalandenw be duga dɔw sɔrɔla kabi sisan yɛrɛ. Yezu y’a fɔ u ye ko: “Ne b’a fɔ aw ye ko ni mɔgɔ o mɔgɔ y’a ka soo to, walima a muso, n’a balimaw, n’a wolobagaw, an’a deenw, Ala ka masaya kosɔn, o tigi bena olu ɲɔgɔn caaman sɔrɔ diɲɛ nin na. A bena nii banbali fana sɔrɔ sini.”—Luka 18:29, 30.\nTiɲɛn na, Yezu ka kalandenw mana taga yɔrɔ o yɔrɔ, u be se ka Ala sagokɛlaw ka balimaya diyabɔ. O balimaya nafa ka bon ka tɛmɛ an be balimaya min kɛ n’an somɔgɔw ye. A fɔ man di, nka, a be komi o kanbele nafolotigi tɛna se k’o balimaya diyabɔ. A tɛna se fana ka kuntigiya kɛ sankolo la ni Yezu ye.\nYezu y’a fɔ tugun ko: “Nga ɲamɔgɔ caaman bena kɛ kɔmɔgɔw ye, kɔmɔgɔ caaman bena kɛ ɲamɔgɔw ye.” (Matiyo 19:30). O kumaw kɔrɔ ko di?\nO kuntigi nafolotigi ye “ɲamɔgɔ” ye sabu a ye Yahutuw ka kuntigi dɔ ye. Komi a be Ala ka sariyaw sira tagama, a tun ka ɲi ka siniɲasigi ɲuman sɔrɔ Alako ta fan fɛ. Nka, a y’a latigɛ k’a ka nafolofɛnw lo kɛ a ɲɛnako fɔlɔ ye. Mɔgɔ dɔgɔmanninw do b’a jati ko Yezu ka kalanw ye tiɲɛn ye ani k’olu lo b’a to mɔgɔ be ɲɛnamaya banbali sɔrɔ. O mɔgɔ dɔgɔmanninw lo tun be jati “kɔmɔgɔw” ye, nka sisan, u be kɛra “ɲamɔgɔw” ye. U be se k’u jigi la a kan k’olu ni Yezu bena sigi masaya la sankolo la walisa ka dugukolo mara k’a kɛ alijɛnɛ ye.\nCɛɛ juman lo gwɛrɛla Yezu la?\nMun na Yezu banna u k’ale weele ko “karamɔgɔɲuman”?\nYezu y’a fɔ ko a ka kalandenw bena sara juman lo sɔrɔ?\nCogo juman na ‘ɲamɔgɔw’ bena kɛ “kɔmɔgɔw” ye ani “kɔmɔgɔw” bena kɛ ‘ɲamɔgɔw’ ye?\nA ci dɔ ma A ci dɔ ma Yezu be kuntigi nafolotigi dɔ jaabi\njy sap. 96 ɲɛɛ 224-225


Bɔk 8 AKKDC08 - Masaba y'a fɔ Musa ye ko: «A fɔ Arɔn ye - Bible Search\nBɔk 7 Bɔk 9\n1Masaba y'a fɔ Musa ye ko: «A fɔ Arɔn ye ko a k'a ka bere kɔrɔta bajiw ni kɔɔw ni wolonkotow sanfɛ janko tɔrisenjanw ka don Ezipiti jamana kɔnɔ.» 2Arɔn y'a bolo wili Ezipiti jiyɔrɔw sanfɛ. Tɔrisenjanw bɔra ka don Ezipiti jamana bɛɛ kɔnɔ. 3Nga lɔnnikɛlaw fana y'o ɲɔgɔn kɛ n'u ka lɔnniya ye k'a kɛ tɔrisenjanw bɔra ka don Ezipiti jamana kɔnɔ.\n4Ezipiti masacɛ ye Musa ni Arɔn wele, k'a fɔ u ye ko: «Aw ka Masaba daali ko a ka tɔrisenjanw bɔ ne ni n ka mɔgɔw cɛma, ne ben'a to Isirayɛlidenw ka taga saraka bɔ Masaba ye.»\n5Musa y'a fɔ masacɛ ye ko: «Waati jumɛn na i b'a fɛ ne ka Masaba daali e n'i ka mɔgɔbabaw, n'i ka mɔgɔw ye janko tɔrisenjanw ka bɔ aw ka soow kɔnɔ? U bena to baji dɔrɔn kɔnɔ.»\n6Masacɛ ko: «Sini.»\nMusa ko: «A bena kɛ ka kɛɲɛ n'i ka kuma ye janko i k'a lɔn ko Masaba an ka Ala ɲɔgɔn te yen. 7Tɔrisenjanw bena bɔ i n'i ka mɔgɔbabaw, n'i ka mɔgɔw ɲakɔrɔ ka bɔ i ka soow kɔnɔ, u bena to baji dɔrɔn kɔnɔ.» 8Musa ni Arɔn bɔra masacɛ ka soo. Masaba ye masacɛ tɔɔrɔ ni tɔrisenjan minw ye, Musa ye Masaba daali u kosɔn. 9Musa ye min daali, Masaba y'o kɛ. Tɔrisenjanw sara soow, ni luuw, ani forow kɔnɔ. 10Mɔgɔw y'u cɛ k'u tonton. Jamana kasa goyara kosɔbɛ. 11Masacɛ y'a ye k'o koo nɔgɔyara minkɛ, a y'a dusu gwɛlɛya tugu. Ka kɛɲɛ ni Masaba ka kuma fɔnin ye, a ma mɛnni kɛ Musa ni Arɔn fɛ.\nTɔɔrɔ sabanan: Sosow\n12- Masaba y'a fɔ Musa ye ko: «A fɔ Arɔn ye ko a k'a ka bere kɔrɔta ka dugukolo gosi n'a ye, buguri bena yɛlɛma ka kɛ sosow ye Ezipiti faan bɛɛ la.» 13U y'o kɛ, Arɔn ye bere kɔrɔta ka dugukolo gosi n'a ye tuma min na, buguri yɛlɛmana ka kɛ sosow ye ka kɛ mɔgɔw ni begɛnw kan. Buguri kɛra sosow ye Ezipiti faan bɛɛ la.\n14Lɔnnikɛlaw y'u ka lɔnniya kɛ ko u fana bena o ɲɔgɔn kɛ, nga u ma se. Sosow tun be mɔgɔw ni begɛnw cin. 15- Lɔnnikɛlaw y'a fɔ Ezipiti masacɛ ye ko: «Nin ye Ala ka baara nɔɔ ye dɛ!» O bɛɛ n'a ta, ka kɛɲɛ ni Masaba ka kuma fɔnin ye, masacɛ dusu gwɛlɛyanin tora, a ma sɔn ka mɛnni kɛ Musa ni Arɔn fɛ.\nTɔɔrɔ naaninan: Limɔgɔw\n16Masaba y'a fɔ Musa ye ko: «Wili sɔgɔma joona, ka taga Ezipiti masacɛ kunbɛn, a bɔtɔ bada la, k'a fɔ a ye ko ne Masaba ko a k'a to ne ka jama ka taga n bato. 17- Ko n'a ma sɔn k'u to u be taga, ne bena limɔgɔjugu caaman ci a kama, n'a ka mɔgɔbabaw, n'a ka mɔgɔw kama, u bena don a ka soow kɔnɔ. Ezipitikaw ka soow bena fa limɔgɔw la, hali u ka dugukolo yɛrɛ fana bena fa. 18Nga o loon na, ne bena Gosɛn mara niin bɔ, ne ka mɔgɔw siginin be yɔrɔ min na. Limɔgɔ si tena sɔrɔ Gosɛn, janko a k'a lɔn ko ne, Masaba be jamana kɔnɔ. 19Ko ne bena faranfasili kɛ a ka mɔgɔw ni ne ka mɔgɔw cɛ. K'o taamasiɲɛ kabakoman nin bena kɛ sini le.» 20Masaba y'o koo kɛ ten. Limɔgɔjugu caaman donna masacɛ n'a ka mɔgɔbabaw ka soow kɔnɔ, ni jamana bɛɛ kɔnɔ. Limɔgɔw ye jamana faan bɛɛ cɛn.\n21O kɔ, masacɛ ye Musa ni Arɔn wele k'a fɔ u ye ko: «Aw ye taga saraka bɔ aw ka Ala ye yan jamana kɔnɔ.»\n22Musa ko: «O tena bɛn, an bena saraka min bɔ Masaba an ka Ala ye, o ye Ezipitikaw tana ye. N'an b'o kɛra u ɲana, u tena an bon ni kabakuruw ye wa? 23An b'a fɛ ka tile saba taama kɛ kongokolon kɔnɔ ka saraka bɔ Masaba ye, an ka Ala, i ko a y'a fɔ an ye cogo min na.»\n24Masacɛ ko: «Ne ben'a to aw ka taga saraka bɔ Masaba aw ka Ala ye kongokolon kɔnɔ. Nga aw kana taga yɔrɔjan. I ka Ala daali ne ye.»\n25Musa ko: «Ni ne bɔra i fɛ yan dɔrɔn, ne bena Masaba daali. Sini, limɔgɔw bena bɔ masacɛ n'a ka mɔgɔbabaw, n'a ka mɔgɔw cɛma, nga i kana anw nigɛ tugu, ka ban ko mɔgɔw te taga saraka bɔ Masaba ye.» 26Musa bɔra masacɛ fɛ, a ye Masaba daali. 27Musa ye fɛɛn min daali, Masaba y'o kɛ. Limɔgɔw bɔra masacɛ n'a ka mɔgɔbabaw, n'a ka mɔgɔw cɛma, hali limɔgɔ kelen ma to yen. 28Masacɛ tilara k'a dusu gwɛlɛya tugu. A ma sɔn ka jama to u ka taga.


Soumahoro · Coast Systems\nhourglass_top 1 functions 163 mots label leçons\nhourglass_top 1 functions 192 mots label leçons\nhourglass_top 2 functions 214 mots label dialogue, leçons\nhourglass_top 1 functions 131 mots label leçons\n1. Baro Duniyan ye so ba ye, lɔni gini yɔrɔ ba! John bɔra Amriki kɛ nan Farafina. A nanan sigi Kɔdiwari. John ye lɔnacɛ ye Kɔdiwari. A kɛ jamanan yala kosɔbɛ. A kɛ dugu caman yala. kɛ cɛ ni nuso caman lamɛn. John nanan hakili ni lɔni caman sɔrɔ. A tara fɔ jamanantigi ɲana ko a bɛnan jamanan deu karan lɔni ni dɔɔni na. O bena kɛ hɛrɛba ye jamanan kɔnɔn.\nhourglass_top 1 functions 169 mots label léçons\n1. Baro Juma ni Sibiri lo, tun gwana kosɔbɛ sabu kɛlɛden dola dugo kɔnɔ ni ow ya marfa ye. O ka sira bɛ mina, ka marfa cɛ. Mɔgɔw ka o ya baara bila, ka lɔgɔfɛ da tùgu. O borila ka taga so kɔnɔn. Nka, kɛlɛden ma mɔgɔ faga. Kɛlɛden ko ko alugu monnin la. O monnin mu koson? Wari! Monnin kun wariko ye. Traduire en français: Les soldats sont arrivés nombreux\nPoursuivre la lecture de “Kɛlɛ ma ɲi bi; a ma ɲi sini” …\nhourglass_top 1 functions 90 mots label léçons\n1. Exercise Kuman nu yɛlɛman julakan na. Karim I ni tere Bakary. Hakɛ to, kibaro juman bɛ i y so kɔnɔ? Bakary Hɛrɛ dɔrɔn bɛ so kɔnɔn. Somɔgɔ bɛ ka kɛnɛ. Karim I facɛ do? Bakary A ka kɛnɛ. Nka, a tagara Abidjan kunu. Karim Ala ɲuman segi. Bakary Amina.\nPoursuivre la lecture de “Baro” …


Mar 9 AKKDC08 - A y'a fɔ u ye tugu ko: «Tiɲɛ na, ne b'a - Bible Search\n1A y'a fɔ u ye tugu ko: «Tiɲɛ na, ne b'a fɔ aw ye ko aw minw be yan, aw dɔw tena sa n'u ma Ala ka masaya natɔ ye ni fanga ye.»\nYezu ɲada yɛlɛmako\n(Mat 17.1-13; Luka 9.28-36)\n2- Tile wɔɔrɔ o kɔ, Yezu tagara ni Piyɛri ni Zaki ani Zan ye kulu jamanjan dɔ kan u danna. A cogo yɛlɛmana u ɲana. 3A ka faniw gwɛra parapara ka manamana cogo dɔ la fɔɔ mɔgɔ si te dugukolo kan min be se ka fani ko, a ka gwɛ k'o bɔ. 4Kalanden saba nunu ye Eli ni Musa ye. U fila tun be kumana ni Yezu ye. 5O la, Piyɛri ye kuma ta k'a fɔ Yezu ye ko: «Karamɔgɔ, a ka ɲi an ka to yan. Anw bena bugu saba lɔ, e ta kelen, Musa ta kelen, Eli ta kelen.»\n6Piyɛri tun ka kan ka min fɔ, a m'o lɔn bari olu kalandenw tun siranna kosɔbɛ. 7Sankaba dɔ jigira k'u datugu. Kumakan dɔ bɔra o sankaba la k'a fɔ ko: «Nin ye ne Dencɛ kanunin ye, aw ka mɛnni kɛ a fɛ.»\n8O yɔrɔnin bɛɛ, kalanden nunu y'u gɛrɛfɛlaw filɛ, nga u ma mɔgɔ si ye tugu ni Yezu kelen tɛ.\n9U jigitɔ ka bɔ kulu kan, Yezu y'a fɔ u ye k'a gwɛlɛya k'u ye koo min ye, k'u kana o lakali mɔgɔ si ye, fɔɔ ni Mɔgɔ Dencɛ kununna a sanin kɔ.\n10U y'o kuma nin bato, nga u tora ka ɲɔgɔn ɲininga ko ka kunun i sanin kɔ, k'o kɔrɔ ye mun ye.\n11- U ye Yezu ɲininga ko: «Mun na sariya karamɔgɔw ko Eli ka kan ka na kisibaga ɲa?»\n12A y'u jaabi ko: «Tiɲɛ lo. Eli ka kan ka na fɛɛn bɛɛ labɛn fɔlɔ, nga mun na a fɔra Ala ka kuma na ko Mɔgɔ Dencɛ ka kan ka tɔɔrɔ kosɔbɛ, ko mɔgɔw bena ban a la? 13Ayiwa, ne b'a fɔ aw ye ko Eli nana ka ban, ko mɔgɔw y'u yɛrɛ sago kɛ a la i ko a fɔra Ala ka kuma na a ka koo la cogo min na.»\nYezu be jina gwɛn ka bɔ deen dɔ la\n(Mat 17.14-21; Luka 9.37-43a)\n14Yezu ni Piyɛri ni Zaki ani Zan kɔsegira kalanden tɔw fɛ tuma min na, u tagar'a sɔrɔ jamaba y'u lamini. Sariya karamɔgɔ dɔw tun be sɔsɔli kɛra ni kalandenw ye. 15Yezu tagara bari jama na. Mɔgɔw y'a ye dɔrɔn, u girinna ka taga fo. 16Yezu y'a ka kalandenw ɲininga ko: «Aw ni sariya karamɔgɔw be ɲɔgɔn sɔsɔra mun lo la?»\n17Cɛɛ dɔ tora jama cɛma k'a jaabi ko: «Karamɔgɔ, jina be n dencɛ la. A y'a kɛ bobo ye, o le y'a to, n nana n'a ye i fɛ. 18N'a wilila a kan yɔrɔ o yɔrɔ, a b'a ta k'a ben duguma, a daa be kanga, a b'a ɲiiw ɲimi, a be ja kankan. Ne y'i ka kalandenw daali k'u ka jina gwɛn ka bɔ a la, nga u ma se.»\n19Yezu y'a fɔ u ye ko: «Aw bii mɔgɔ minw te la Ala la, ne bena to aw fɛ fɔɔ tuma jumɛn? Aw ka na n'a ye.»\n20U tagara n'a ye Yezu fɛ. Jina ye Yezu ye dɔrɔn, a ye kanbelen nin yuguyugu kosɔbɛ. Kanbelen nin benna duguma ka kolonkolon. A daa kangara. 21Yezu ye kanbelen nin faa ɲininga ko: «Kabini tuma jumɛn jina nin b'a tɔɔrɔ ten?»\nA y'a jaabi ko: «Kabin'a denmisɛn tuma. 22Siɲɛ caaman, jina y'a ta k'a ben tasuma na ani jii la janko a ka faga. Nga n'i be se ka fɛɛn dɔ kɛ, hinɛ an na k'an dɛmɛ.»\n23Yezu y'a fɔ a ye ko: «Mun na i ko: ‹N'i be se›? Ni mɔgɔ min lara Ala la, Ala be se ka fɛɛn bɛɛ kɛ o tigi ye.»\n24O yɔrɔnin bɛɛ, kanbelen nin faa pɛrɛnna ko: «Ne lara Ala la. Ne dɛmɛ janko ne kana sigasiga.»\n25Yezu y'a ye ko jama be girinna ka na u kɔrɔ minkɛ, a ye kuma gwɛlɛya jina ma k'a fɔ a ye ko: «E min be mɔgɔ kɛ bobo ni tulogweren ye, n b'a fɔ i ye, bɔ kanbelen nin na, i kana don a la tugu.»\n26Jina kulera ka kanbelen nin yuguyugu kosɔbɛ ka bɔ a la. Kanbelen nin benna ka kirin ka kɛ i n'a fɔ suu fɔɔ mɔgɔ bɛɛ tun ko a sara. 27Nga Yezu ye kanbelen nin bolo minɛ k'a wili. A wilila ka lɔ.\n28Yezu tagara soo tuma min na, k'a to n'a ka kalandenw ye u danna, u y'a ɲininga ko: «Mun na anw ma se ka jina nin gwɛn?»\n29A y'u jaabi ko: «Mɔgɔ te se ka jina nin ɲɔgɔn gwɛn cogo si la n'a ma Ala daali.»\n(Mat 17.22-23; Luka 9.43b-45)\n30Yezu n'a ka kalandenw wilila ka bɔ o yɔrɔ la ka taga tɛmɛ Galile mara la. Yezu tun t'a fɛ mɔgɔw ka bɔ u tɛmɛtɔ kala ma, 31bari a tun b'a ka kalandenw kalanna. A tun b'a fɔra ko: «U bena Mɔgɔ Dencɛ don mɔgɔjuguw bolo, k'a faga, tile saba a faganin kɔ, a bena kunun.»\n32Nga kalandenw tun t'o kuma faamu, u tun be siran k'a ɲininga o kuma kɔrɔ la fana.\nJɔn le ye kuntigi ye?\n(Mat 18.1-5; Luka 9.46-48)\n33Yezu n'a ka kalandenw sera Kafaranamu. U donna soo kɔnɔ tuma min na, a y'u ɲininga ko: «Aw tun be mun sɔsɔli lo la sira kan?»\n34- Nga u jera, bari u tun be ɲɔgɔn sɔsɔra sira kan ko jɔn le ye kuntigi ye u cɛma. 35- O tuma na, Yezu sigira k'a fɔ u mɔgɔ tan ni fila bɛɛ ye ko: «Ni mɔgɔ dɔ b'a fɛ ka kɛ ɲamɔgɔ ye, o tigi ka kan ka kɛ bɛɛ kɔmɔgɔ ye ani bɛɛ ka baaraden ye.»\n36A ye denmisɛn dɔ minɛ k'o lɔ u cɛma. O kɔ, a y'a ta a disi la k'a fɔ u ye ko: 37- «Ni mɔgɔ min ye denmisɛn nin ɲɔgɔn minɛ ka ɲa ne kosɔn, o tigi ye ne le minɛ ka ɲa. Mɔgɔ min ye ne minɛ ka ɲa, o tigi ma o kɛ ne ye, nga a ye ne cibaga le minɛ ka ɲa.»\nJɔn ye Yezu ta ye\n38Zan y'a fɔ Yezu ye ko: «Karamɔgɔ, an ye cɛɛ dɔ ye, a be jinaw gwɛn ka bɔ mɔgɔw la i tɔgɔ la. An y'a bali k'o kɛ, bari an dɔ tɛ.»\n39Yezu y'a jaabi ko: «Aw kan'a bali, sabu, mɔgɔ si te se ka kabako kɛ ne tɔgɔ la ka tila ka ne tɔgɔjugu fɔ o yɔrɔnin bɛɛ. 40- Mɔgɔ min te an jugu ye, o ye an ɲiin ye. 41- Mɔgɔ o mɔgɔ mana filen ɲaa kelen jii minta d'aw ma bari aw ye ne ta ye, tiɲɛ na, ne b'a fɔ aw ye k'o tigi tena bɔnɔ o tɔnɔ na.\nKangari min lara kojugukɛko la\n(Mat 18.6-9; Luka 17.1-2)\n42«Denmisɛn minw ye lanaya sɔrɔ, ni mɔgɔ dɔ kɛra sababu ye k'olu dɔ kunna cɛn, yanni a tigi k'o kɛ, ni kabakuru belebeleba tun sirila a kaan na k'a fili kɔgɔji kɔnɔ, o tun ka fisa a ma. 43- N'i bolo be kɛ sababu ye k'i don kojugu la, a tigɛ k'a bɔ i la. I ka don arijana na n'i bolo kelen ye, o ka fisa bolo fila ka to i fɛ, i ka taga jahanama tasuma fagabali la. [ 44Tumu minw be don mɔgɔ la o yɔrɔ la, olu te sa. O yɔrɔ tasuma te faga.] 45N'i seen be kɛ sababu ye k'i don kojugu la, a tigɛ k'a bɔ i la. I ka don arijana na n'i seen kelen ye, o ka fisa seen fila ka to i fɛ, i ka fili jahanama na. [ 46Tumu minw be mɔgɔ tɔɔrɔ o yɔrɔ la, olu te sa. O yɔrɔ tasuma fana te faga fewu.] 47- N'i ɲaa be kɛ sababu ye k'i don kojugu la, a wɔgɔbi. I ka don Ala ka masaya la n'i ɲaden kelen ye, o ka fisa ɲaa fila ka to i fɛ, i ka fili jahanama na. 48- Tumu minw be don mɔgɔ la o yɔrɔ la, olu te sa. O yɔrɔ tasuma fana te faga. 49U tun be kɔgɔ kɛ sarakafɛn dɔw la cogo min na k'u mara, u te cɛn, tɔɔrɔ bena kɛ tasuma ye mɔgɔ bɛɛ ma k'u dusu saniya, k'u mara Ala ye ten.\n50- «Kɔgɔ ye fɛnɲuman ye, nga n'a ka timiya bɔra a la, aw ben'a timiya ni mun ye? Aw ka kɔgɔ dɔn aw yɛrɛ la, ka to hɛrɛ la aw ni ɲɔgɔ cɛ.»


Sam 2nan 8 AKKDC08 - O kɔ, Dawuda ye filisiw kɛlɛ ka se - Bible Search\nSam 2nan 7 Sam 2nan 9\nSam 2nan 8\nDawuda be se siya wɛrɛw kɔrɔ\n(Lok fɔlɔ 18.1-13)\n1O kɔ, Dawuda ye filisiw kɛlɛ ka se u kɔrɔ fɔɔ u y'u yɛrɛ majigi a ye. Fanga min tun be u fɛ o mara kɔnɔ, a y'o bɔsi u la. 2A sera mowabuw kɔrɔ fana. A tun be to k'u la duguma ka sumani kɛ ni juru ye. N'a ye juru ɲaa fila suma, a b'o yɔrɔ mɔgɔw faga. N'a ye juru ɲaa kelen suma tugu, a b'o tigiw to nii na. O la, mowabuw y'u yɛrɛ majigi Dawuda ye, u tun be to ka nisɔngɔ sara a ye. 3Sobad masacɛ Adadezɛri, n'o ye Erewɔbu dencɛ ye, ale tun tagara Efarati baji mara la ko a b'a minɛ tugu tuma min na, Dawuda y'a kɛlɛ ka se a kɔrɔ fana. 4A ye sotigi waa kelen ni kɛmɛ wolonwula (1 700) bɔsi a fɛ, ni sennatigi waa mugan (20 000), ka wotorow samaso kɛmɛ to yen ka tɔ nunu bɛɛ senfasaw tigɛtigɛ. 5Sirika minw be Damasi, olu nana k'u bena Soba masacɛ Adadezɛri dɛmɛ. Dawuda ye mɔgɔ waa mugan ni fila (22 000) faga olu la. 6O kɔ, a ye lasigidenw sigi Damasi mara la, Siri jamana na. O la, Sirikaw y'u yɛrɛ majigi, ka nisɔngɔ sara a ye. Masaba tun be see di Dawuda ma a ka kɛlɛw bɛɛ la.\n7A ye Adadezɛri ka kɛlɛdenw kuntigiw ka nigɛkunbɛnnan sanulamanw minɛ ka na n'u ye Zeruzalɛmu. 8A ye zira caaman ta Adadezɛri ka duguba fila kɔnɔ, minw ye Bɛta ni Berotayi ye.\n9Amati masacɛ Towu y'a mɛn ko Dawuda sera Adadezɛri ka kɛlɛdenw bɛɛ kɔrɔ. 10A y'a dencɛ Zoramu ci masacɛ Dawuda fɛ k'a fo, ani k'a waleɲuman lɔn Adadezɛri kɛlɛko la ka se a kɔrɔ, bari Toyi ni Adadezɛri tun ye kɛlɛɲɔgɔnw ye. Zoramu tagara ni minanw ye minw dilanna ni warigwɛ ye, ni sanu, ani zira ye. 11Masacɛ Dawuda y'u di Masaba ma i n'a fɔ a tun ye siyaw ka warigwɛ ni sanu d'a ma cogo min na, a tun sera minw bɛɛ kɔrɔ. 12A tun sera siya minw kɔrɔ, olu ye Sirikaw ye, ni mowabuw, ani amoniw, ni filisiw ani amalɛkiw. Dawuda ye fɛɛn minw sɔrɔ Soba masacɛ Adadezɛri bololafɛnw na, n'o ye Erewɔbu dencɛ ye, a y'o fana di Masaba ma.\n13- Dawuda kɔsegitɔ ka bɔ Sirikaw kɛlɛyɔrɔ la, kɔgɔ be kɔkɛnɛ min na, a ye edɔmu waa tan ni seegi (18 000) faga o kɔnɔ ka tɔgɔba sɔrɔ. 14A ye lasigidenw sigi Edɔmu mara bɛɛ la. O la, edɔmuw bɛɛ y'u yɛrɛ majigi a ye. Masaba fana tun be see d'a ma a ka kɛlɛw bɛɛ la.\nƝamɔgɔ minw tun be Dawuda fɛ\n(Lok fɔlɔ 18.14-17)\n15Dawuda sigira Isirayɛlidenw bɛɛ kunna. A tun b'a ka jama bɛɛ mara ni tilenninya ni tiɲɛ ye. 16Seruya dencɛ Zowabu le tun ye kɛlɛdenw kuntigi ye. Ayiludi dencɛ Yosafati le tun be sɛbɛko kunna. 17Ayitubi dencɛ Sadɔki ni Abiyatari dencɛ Ayimelɛki tun ye sarakalasebagaw ye. Seraya tun ye sɛbɛnnikɛla ye. 18Yoyada dencɛ Benayawu le tun ye masacɛ kɔlɔsibagaw kuntigi ye. Dawuda deenw tun ye sarakalasebagaw ye fana.


Waa 8 AKKDC08 - Jɔn ye hakilitigi ye n'a be koo kɔrɔ - Bible Search\nWaa 7 Waa 9\nLɔnnikɛla kɛcogo, masacɛ ɲakɔrɔ\n1Jɔn ye hakilitigi ye n'a be koo kɔrɔ lɔn?\nLɔnniya be mɔgɔ ɲaa yɛlɛ,\nk'a ɲada cogo yɛlɛma.\n2Ne ko: sɔn masacɛ ka fɔta ma. Bari, e y'i daa di Ala ma o la. 3Kana kɔrɔtɔ ka ban a ka koo la. Kana i kuun gwɛlɛya ka kojugu kɛ. Bari, koo o koo y'a diya, a bena o kɛ. 4Sabu, a ka kuma ye faamakuma ye. Jɔn be se k'a fɔ a ma ko: «I be mun le kɛra?»\nAdamaden te foyi lɔn siniko la\n5Mɔgɔ min be sariya bato,\no tigi te don kojugu la.\nHakilitigi b'a lɔn ko kiti tigɛwaati be yen.\n6Bari koo bɛɛ n'a kitiwaati lo.f\nAdamaden ka kojugu kɛra doni gwiliman ye a kunna.\n7Fɛɛn min bena kɛ, a t'o lɔn.\nJɔn be se k'a fɔ a ye ko koow bena kɛ ten, walima ten?\n8Adamaden si te se k'a yɛrɛ nii bɔko bali.\nA te se k'a yɛrɛ kisi a salon ma.\nKɛlɛden te se ka labila kɛlɛ waati la.\nMɔgɔjuguw ka juguya tena se k'u kisi fana.\nAdamaden ka nisɔndiyako\n9Koo minw bɛɛ be kɛra dugukolo kan, ne y'o bɛɛ jati minɛ k'a ye ko waati dɔ, adamaden le be kuntigiya kɛ a tɔɲɔgɔn kan k'a tɔɔrɔ.\n10Ne ye mɔgɔjuguw ye, u y'o suu don ka ɲa. U tun be to ka taga Ala ka soo kɔnɔ. Dugumɔgɔw ɲinɛna u ka kɛwaliw kɔ. O fana ye kabako ye.\n11Ɲagwan min ka kan ka kojugu juru sara, o t'a tigi sɔrɔ a kɛtuma na, o la, kojugukɛ nigɛ be to adamaden dusu la tuma bɛɛ. 12- Mɔgɔjugu be se ka kojugubaba caaman kɛ, a fana be sijan sɔrɔ. O bɛɛ n'a ta, ne y'a lɔn ko mɔgɔ minw be siran Ala ɲa, k'olu bena hɛrɛ sɔrɔ u ka Alaɲasiran kosɔn. 13Nga mɔgɔjugu kɔni tena hɛrɛ sɔrɔ. A sii tena taga ɲa, a ka koo bena tɛmɛ i n'a fɔ suma. Bari a te siran Ala ɲa.\n14Kabako wɛrɛ be kɛra dugukolo kan. Mɔgɔtilennin dɔw be yen, o b'u minɛ i n'a fɔ mɔgɔjuguw, ka mɔgɔjugu dɔw minɛ i n'a fɔ mɔgɔtilenninw. Ne k'o fana ye koo faamubali le ye. 15O la, ne b'a fɔ tuma bɛɛ ko ka nisɔndiya, o le ka ɲi. Bari, fɛɛn min ka ɲi adamaden ma dugukolo kan, o ye a ka dumuni kɛ, ka minni kɛ ka nisɔndiya. O n'a ka baara be taga ɲɔgɔn fɛ a sii la, Ala ye min d'a ma dugukolo kan.\nAdamaden ka lɔnniya danyɔrɔ\n16Ne tun b'a fɛ ka lɔnniya ɲini tuma min na ni n dusu bɛɛ ye, ka adamadenw ka kɛwaliw jati minɛ dugukolo kan. Suu fara tile kan, adamaden te sinɔgɔ. 17Ne ye Ala ka koo kɛnin bɛɛ jati minɛ k'a ye ko koo minw be kɛra dugukolo kan, ko adamaden te se k'o lɔn. A b'a yɛrɛ sigɛn o lɔnko la, a do ten'a lɔn. Hali ni lɔnnikɛla y'a fɔ ko a b'a lɔn, a bena to a faamubaliya la.


Lok 2nan 14 AKKDC08 - Aza ye koɲuman kɛ Masaba a ka Ala - Bible Search\nLok 2nan 13 Lok 2nan 15\nLok 2nan 14\nAza ka masaya daminɛko\n(Mas fɔlɔ 15.9-11)\n1Aza ye koɲuman kɛ Masaba a ka Ala ɲakɔrɔ. 2A ye lonanw ka sarakabɔyɔrɔw ani sɔnnikɛyɔrɔw cɛn, ka jokabakuruw ci, ani ka *Asera jaaw tigɛ k'u ben. 3A y'a fɔ Zuda mara mɔgɔw ye ko u ka Masaba u faaw ka Ala le ɲini, k'a ka sariyaw n'a ka fɔtaw bato. 4A ye sɔnnikɛyɔrɔw ni wusulan jɛniyɔrɔw bɔ Zuda mara duguw bɛɛ la. Jamana tora ɲasuma na ale ka tile la.\n5A ye dugu barikamanw lalaga Zuda mara la. Bari hɛrɛ tun be jamana kɔnɔ. Kɛlɛ tun te a ni mɔgɔ si cɛ o saanw kɔnɔ, bari Masaba tun ye lafiya d'a ma. 6A y'a fɔ Zuda mara mɔgɔw ye ko: «An ka dugu nunu lalaga, ka kogow lɔ k'u lamini, ka sangasow lɔ u kan, ka koonw ni sɔgɔnanw don u dondaw la. Jamana nin b'an bolo halibi bari, an ye Masaba an ka Ala ɲini. A ye lafiya di an ma faan bɛɛ la.» U ka boon lɔbaaraw tagara ɲa.\n7Kɛlɛden mɔgɔ waa kɛmɛ saba (300 000) tun be Aza fɛ ka bɔ Zuda mara la, nigɛkunbɛnnan belebelebaw ni tamanw tun b'u fɛ, ani mɔgɔ waa kɛmɛ fila ni bi seegi (280 000) ka bɔ Bɛnzamɛn mara la, nigɛkunbɛnnan fitini fitiniw ni kalaw tun be olu fɛ. U bɛɛ tun ye cɛfariw ye. 8Etiyopika Zera wilila ka na u kama ni kɛlɛden miliyɔn kelen (1 000 000) ye, ani kɛlɛkɛwotoro kɛmɛ saba, ka na se fɔɔ Maresa. 9Aza bɔra ka ta'a kunbɛn. U y'u yɛrɛ labɛn kɛlɛ kama Sefata kɔkɛnɛ na, Maresa gɛrɛfɛ. 10Aza ye Masaba a ka Ala daali ko: «Masaba, e bɔɲɔgɔn te yen, min be se ka barikatan dɛmɛ fangatigi ɲa. Masaba an ka Ala, an dɛmɛ! Bari an jigi be ele le kan. An nana i tɔgɔ la jamaba nin kɛlɛyɔrɔ. Masaba, i ye an ka Ala ye, kan'a to adamaden ka se i kɔrɔ.» 11Masaba y'a kɛ Aza ni Zuda mara mɔgɔw sera Etiyopikaw kɔrɔ, u bolila. 12Aza n'a ka kɛlɛdenw tugura u kɔ fɔɔ ka taga se Gerari. Etiyopika caaman sara fɔɔ u ma se k'u yɛrɛ sɔrɔ tugu. Masaba n'a ka jama sera u kɔrɔ. Aza n'a ka mɔgɔw ye fɛɛn caaman cɛ ka taga n'o ye. 13A ye Gerari gɛrɛfɛduguw bɛɛ halaki, bari Masaba ɲasiran tun y'u minɛ. U ye dugu nunu kɔnɔnafɛnw cɛ, bari nafolo caaman tun be yen. 14A ye wɛɛrɛw fana cɛn ka begɛnmisɛn ni ɲɔgɔmɛ caaman minɛ ka taga n'u ye. O kɔ, u segira Zeruzalɛmu.


Yezu batizera | Yezu ka ɲɛnamaya\nMATIYO 3:13-17 MARIKI 1:9-11 LUKA 3:21, 22 ZAN 1:32-34\nYEZU BATIZERA ANI ALA Y’A MƆ NI HAKILI SENU YE\nJEHOVA Y’A FƆ KO YEZU Y’ALE DENCƐ YE\nZan Batizelikɛla y’a ka waajuli baara daminɛ a kalo wɔɔrɔ ye nin ye. Yezu be ni saan 30 ɲɔgɔn ye, ani a tagara Zan fɛ Zurudɛn baji daa la. Mun na do? A ma taga Zan fo yɔrɔ dɔrɔn. A ma taga fana walisa k’a filɛ Zan ka baara be bolo min kan. Nka, a tagara walisa Zan k’a batize le.\nZan y’a fɔ a ye ko: “E lo ka kan ka ne batize. E do nana ne sɛgɛrɛ ko ne k’i batize cogo di?” (Matiyo 3:14). Joo be Zan fɛ. A b’a lɔn ko Yezu ye Ala Dencɛ lo ye. I hakili b’a la ko ka Zan to a bamuso kɔnɔ na, a ninsɔndiyanin lamagara tuma min na Mariyamu nana bɔ a bamuso Elizabɛti ye. O y’a sɔrɔ Mariyamu kɔnɔman tun lo Yezu la. Siga t’a la, Elizabɛti y’o koo ɲɛfɔ Zan ye kɔfɛ. N’a sɔrɔ u y’a ɲɛfɔ Zan ye fana ko mɛlɛkɛ dɔ ye Yezu woloko fɔ Mariyamu ye ani ko mɛlɛkɛ dɔw y’u yɛrɛ yira sagadɛndɛlaw la Yezu wololon sufɛ.\nZan b’a lɔn ko mɔgɔ minw be nimisa u ka jurumuw na, ale b’olu lo batize. Jurumu si do tɛ Yezu la. Zan b’a fɛ ka ban. Nka, Yezu y’a fɔ a ye ko: “A to a ka kɛ ten fɔlɔ, bari a bɛnnin lo an ka Ala ka kuma bɛɛ bato.”—Matiyo 3:15.\nMun na a bɛnnin lo Yezu ka batize? Yezu ma batize walisa k’a yira ko a nimisara a ka jurumuw na. A ka batɛmu kɔrɔ ko a y’a yɛrɛ yira a Faa la walisa k’a sago kɛ (Eburuw 10:5-7). Ka kɔn a ka batɛmu ɲɛ, Yezu tun ye miniziye ye. Nka a Faa y’a ci dugukolo kan baara min kama, o daminɛ wagati sera sisan. Ele fɛ, Zan b’a miirila ko kabako dɔ bena kɛ Yezu ka batɛmu tuma na wa?\nSiga si t’o la sabu a y’a fɔ kɔfɛ ko: “Min ye ne ci ka na mɔgɔw batize jii la, ale y’a fɔ n ye ko ni ne ye Nii Senuman [wala hakili senu] jigitɔ ye ka sigi min kan, k’o tigi lo bena mɔgɔw batize ni Nii Senuman ye.” (Zan 1:33). O la, Zan tun b’a lɔn ko a be mɔgɔ minw batizera, hakili senu bena jigi olu dɔ kan. O kosɔn, Yezu bɔnin kɔ jii la, a ma bari Zan na k’a ye ko ‘Ala ka Nii [wala hakili senu] jigira Yezu kan i n’a fɔ tuganin.’—Matiyo 3:16.\nNka, koo wɛrɛ kɛra tugun. Bibulu b’a fɔ ko “sankolo dayɛlɛla” Yezu ye. O be mun lo yira? N’a sɔrɔ o b’a yira ko Yezu batize tuma na, a tun kɔnna ka ɲɛnamaya min kɛ sankolo la, a hakili jigira o la. A hakili jigira ko a tun ye mɛlɛkɛ ye sankolo la ka sɔrɔ ka na dugukolo kan. Ala tun y’a kalan koo minw na sankolo la, a hakili jigira olu la fana.\nKa fara o kan, Yezu ka batɛmu tuma na, kumakan dɔ bɔra sankolo la k’a fɔ ko: “Nin ye ne Dencɛ kanunin ye. A koo ka di ne ye haali.” (Matiyo 3:17). Jɔn kumakan lo? A tɛ se ka kɛ Yezu kumakan ye sabu a lɔnin be Zan gɛrɛfɛ. Ala kumakan lo. O b’a yira ka gwɛ ko Yezu tɛ Ala ye, nka a ye Ala Dencɛ lo ye.\nTuma min na Yezu tun be adamaden cogo la, a tun ye Ala Dencɛ ye, i ko Adama tun ye Ala dencɛ ye cogo min na. Yezu ka batɛmu lakalinin kɔ, Luka y’a sɛbɛ ko: “Yezu y’a ka baara daminɛ tuma min na, a sii tun be saan bi saba ɲɔgɔn bɔ. Mɔgɔw tun be miiri ko Yezu ye Yusufu deen ye. Yusufu tun ye Eli deen ye. Eli tun ye . . . Dawuda deen ye. Dawuda fana tun ye . . . Ibrayima deen ye, Ibrayima fana tun ye . . . Nuhun deen ye, Nuhun fana tun ye . . . Adama deen ye, Adama fana tun ye Ala deen ye.”—Luka 3:23-38.\nYezu ye Ala deen ye i ko Adama tun ye “Ala den ye” cogo min na. A ka batɛmu sen fɛ, Yezu ye jɛnɲɔgɔnya kura daminɛ ni Jehova ye ani a bena taga ɲɛnamaya kɛ sankolo la i ko mɛlɛkɛ. O la, see b’a ye sisan ka mɔgɔw kalan tiɲɛn koo la Alako ta fan fɛ ani ka ɲɛnamaya banbali sira yira u la. Yezu ye ɲɛnamaya dɔ daminɛ min bena a to a b’a niin saraka adamaden jurumutɔw kosɔn.\nMun na an be se k’a fɔ ko Zan tun be Yezu lɔn ka ɲɛ?\nMun na Zan ye Yezu batize k’a sɔrɔ a ma jurumu si kɛ?\nMun na a ma bari Zan na k’a ye ko hakili senu jigira Yezu kan?\nA ci dɔ ma A ci dɔ ma Yezu batizera\njy sap. 12 ɲɛɛ 34-35


Kor 2nan 11 AKKDC08 - Ayiwa, n'aw tun be se ka ne ka - Bible Search\nKor 2nan 10 Kor 2nan 12\nKor 2nan 11\nPɔli ye ciden dafanin ye\n1Ayiwa, n'aw tun be se ka ne ka fatɔyakuma muɲu dɔɔni tugu. Aw be se k'o muɲu. 2Ne be keliya aw kosɔn, o keliya nin bɔra Ala fɛ, bari aw kɛra i n'a fɔ sungurusɔbɛ, ne ye min maminɛ cɛɛ kelen ye, o ye Krista ye. 3- Nga ne be siran ko aw hakili kana ɲagami, k'aw yɔrɔ jaɲa Krista ka kɔnɔgwɛ la, i n'a fɔ saa ye Awa namara n'a ka cekuya ye cogo min na. 4Mɔgɔ wɛrɛ be na ka Yezu wɛrɛ koo fɔ aw ye, a ka fɔta be danna an ta la, aw be sɔn o ma, ka sɔn nii wɛrɛ ma, min be danna Nii Senuman na, ka sɔn kibaru diman wɛrɛ ma, min be danna ni aw tun sɔnna min na.\n5Ne ka miiri la, ne k'o cidenbaba nunu man fisa ni ne ye foyi si la. 6Hali ni ne te se kuma na, lɔnniya faan fɛ kɔni, ne be se, an y'o bɛɛ yira aw la ka gwɛ tuma bɛɛ, koo bɛɛ la.\n7Ne tun ye n yɛrɛ majigi ka kibaru diman fɔ aw ye gwansan waasa aw mako ka ɲa, o tuma na ne ye hakɛ kɛ wa? 8Ne ye Krista ka jama dɔw bololafɛnw le minɛ ka sɔrɔ ka baara kɛ aw cɛma. 9- Tuma min na ne tun b'aw fɛ yen, ni fɛɛn dɔ makoya tun be ne la, ne tun t'o minɛ aw si fɛ, bari an balima minw bɔra Maseduwani mara la ka na, olu le lɔra ni ne ka koo ye. Ne banbana janko ne kana kɛ aw si ka doni ye koo si la, a fana tena kɛ aw ta ye. 10Krista ka tiɲɛ kosɔn, ne b'a fɔ ko boɲa min be ne kan, o tena bɔ ne kan Akayi mara la fewu. 11Mun na ne y'o fɔ aw ye? Bari ne t'aw kanu wa? Ayi, Ala yɛrɛ b'o lɔn.\n12Ne ye baara min kɛ, ne bena o ɲɔgɔn kɛ tugu, janko minw be cogoya ɲini k'u yɛrɛ boɲa k'a fɔ k'olu b'an ka baara ɲɔgɔn le kɛra, u kana se k'o kɛ. 13O mɔgɔ nunu be galon tigɛ k'olu ye cidenw ye, u kɛra galontigɛlaw ye, k'u yɛrɛ kɛ Krista ka cidenw ye. 14O te kabako ye, bari, hali Sutana b'a yɛrɛ kɛ i n'a fɔ mɛlɛkɛɲuman.a 15O la, n'a ka baaradenw fana b'u yɛrɛ kɛ i n'a fɔ koɲumankɛlaw, o te kabako ye. Nga u ka koo bɛɛ bena laban ka kɛɲɛ n'u ka baara ye.\nPɔli ye tɔɔrɔ min sɔrɔ\n16Ne b'a fɔ tugu ko mɔgɔ si kana miiri ko ne ye fatɔ ye. Nga n'o be dɔ kɔnɔ, o tuma na, aw ka ne kɛ fatɔ ye, ne ka se ka n yɛrɛ boɲa dɔɔni fana. 17Ne be kuma min fɔra sisan, o te Matigi sago ye, nga sababu le y'a to, ne be n yɛrɛ boɲa, o la, ne be kuma i n'a fɔ fatɔ. 18Mɔgɔ dɔw b'u yɛrɛ boɲa ka kɛɲɛ ni adamadenya ye minkɛ, o la, ne fana be n yɛrɛ boɲa. 19Aw minw ɲamalɔnin bɛ, aw be sɔn ka fatɔw ka koo muɲu! 20Aw be sɔn u b'aw minɛ i n'a fɔ jɔɔnw, ani u ka ben aw kan k'aw tɔɲɔ, ani k'aw dɔgɔya, hali n'u b'aw tulo ci, aw b'o bɛɛ muɲu. 21Ne yɛrɛ be maloya ka kuma nin fɔ, a kɛra i n'a fɔ an ye barikatanw ye.\nNi mɔgɔ wɛrɛw b'u jaa gwɛlɛya k'u yɛrɛ boɲa, ne fana be sɔn k'o ɲɔgɔn kɛ, ne be kumana i n'a fɔ fatɔ. 22Olu ye eburu ye kɛ? Ne fana ye dɔ ye. Olu ye Isirayɛlidenw ye wa? Ne fana ye dɔ ye! U ye Ibrayima ka deenw ye. Ne fana ye dɔ ye! 23- U ye Krista ka baarakɛlaw ye. Ne bena kuma i n'a fɔ ne fatɔyara le. Ne tɛmɛna olu kan o baara la yɛrɛ, ne donna kaso la ka tɛmɛ olu kan, u ye ne bugɔ ka tɛmɛ olu kan fana. Waati caaman na ne tun be ɲini ka sa, 24- Zuwifuw ye ne minɛ ka golokami ɲaa bi saba ni kɔnɔntɔn bɔ ne la, siɲɛ duuru bɛɛ. 25- U ye ne bugɔ ni bere ye siɲɛ saba, ka ne bon ni kabakuruw ye siɲɛ kelen, kurun cɛnna ni ne ye siɲɛ saba. Ne ye suu kelen ni tile kelen kɛ jii kɔnɔ. 26- Ne ye n ka taama caaman kɛ seen na. Ka ne to taama na, waati caaman na gwɛlɛya sera ne ma, baji tun be ɲini ka n ta, benkannikɛlaw fana fɛ, gwɛlɛya sera ne ma, ne ka siya yɛrɛ ye gwɛlɛya lase ne ma, ani siya wɛrɛw fana, ne ye gwɛlɛya sɔrɔ dugubabaw kɔnɔ, ani kongo kɔnɔ fana, gwɛlɛya fana sera ne ma kɔgɔji kan, ani ne balimajuguw y'a kɛ gwɛlɛya sera ne ma fana. 27Ne sigɛnna baara gwɛlɛman bolo, ne ma sinɔgɔ siɲɛ caaman, ne tɔɔrɔla kɔngɔ ni minnɔgɔ bolo, tuma caaman ne tun te dumuni sɔrɔ, ne tɔɔrɔla nɛnɛ bolo kosɔbɛ, ne tun te fani sɔrɔ k'a don fana. 28Ka fara o bɛɛ kan, loon o loon ne be hami ni Krista ka jamakuluw bɛɛ ka koo ye. 29Ni mɔgɔ dɔ dɛsɛra, a be kɛ ne kɔnɔ i n'a fɔ ne yɛrɛ le dɛsɛra. Ni dɔ ye kojugu kɛ, ne hakili bɛɛ be cɛn.\n30Ni ne ka kan ka n yɛrɛ boɲa, ne bena n yɛrɛ boɲa ne ka dɛsɛyɔrɔ le la. 31Ala min ye an Matigi Yezu Faa ye, ale min tɔgɔ ka kan ka boɲa tuma bɛɛ, ale b'a lɔn ko ne te galon tigɛra. 32Ka ne to Damasi dugu kɔnɔ, masacɛ Aretasi ka lasigiden ye sira di k'u ka dugu dondaw bɛɛ kɔlɔsi, waasa u ka ne minɛ. 33- Nga n balimaw ye n dɛmɛ ka n jigi ni kogo woo ye dugu kɔfɛ sinsin kɔnɔ. A kɛra ten, ne kisira u ma.


Cɛf 20 AKKDC08 - Isirayɛlidenw bɛɛ wilila ka na ɲɔgɔn - Bible Search\nCɛf 19 Cɛf 21\nIsirayɛlidenw be ɲɔgɔn kɛlɛ\n1Isirayɛlidenw bɛɛ wilila ka na ɲɔgɔn kunbɛn Misipa, k'a ta Dan kɔmɔgɔw ka mara la, fɔɔ ka taga Bɛriseba mara la, ani Galaadi mara la, k'u ka miiriya kɛ kelen ye Masaba ɲakɔrɔ. 2Jama ɲamɔgɔw ka bɔ Isirayɛlidenw kɔmɔgɔw bɛɛ la, olu nana Ala ka jama cɛma. Kɛlɛden mɔgɔ waa kɛmɛ naani (400 000) le tun be yen minw be se kɛlɛ la. 3Bɛnzamɛn kɔmɔgɔw y'a mɛn ko Isirayɛlidenw nana Misipa.\nIsirayɛlidenw y'a fɔ ko: «Kojugu min kɛra, aw k'o ɲafɔ.» 4O tuma na, u ye muso min faga, ale cɛɛ, Levi kɔmɔgɔ ye kuma ta k'a fɔ ko: «Ne ni n ka gɛrɛfɛmuso tun nana se Gibeya dugu kɔnɔ, Bɛnzamɛn kɔmɔgɔw ka mara la. An tun b'a fɛ ka la o yɔrɔ la sufɛ. 5Gibeyakaw wilila ne kama. Ne tun be soo min kɔnɔ, u nana o lamini sufɛ k'u bena ne faga. U ye n ka gɛrɛfɛmuso karaba k'a ɲini fɔɔ a sara. 6O la, ne y'a ta ka n'a suu tigɛtigɛ k'a ci Isirayɛlidenw ka mara bɛɛ kɔnɔ. Bari u ye maloyako ni kodagabali kɛ Isirayɛlidenw cɛma. 7Aw Isirayɛlidenw bɛɛ le be yan, aw k'a filɛ ka fɛɛn kelen latigɛ.» 8Jama bɛɛ wilila ka lɔ kelen kan k'a fɔ ko: «Mɔgɔ si man kan ka ta'a ka soo tugu ani a sigiyɔrɔ la. 9An bena fɛɛn min kɛ Gibeyakaw la, o filɛ: An bena kala la ka sɔrɔ ka taga u kama. 10An bena mɔgɔw woloma Isirayɛlidenw kɔmɔgɔw ka mara bɛɛ la, mɔgɔ kɛmɛ o kɛmɛ, tan ka woloma, mɔgɔ waa kelen kelen, kɛmɛ ka woloma, mɔgɔ waa tan na, waa kelen, k'u ci ka taga dumunifɛn ta ka n'a di mɔgɔw ma minw bena taga Gibeyakaw halaki Bɛnzamɛn mara la ka kɛɲɛ n'u ka kojugu ye u ye min kɛ Isirayɛlidenw cɛma.» 11A kɛra ten, Isirayɛlidenw bɛɛ ye ɲɔgɔn lajɛn o dugu kama, k'u kɔnɔ kɛ kelen ye.\n12Isirayɛlidenw kɔmɔgɔw bɛɛ ye mɔgɔ dɔw ci Bɛnzamɛn kɔmɔgɔw bɛɛ fɛ k'a fɔ u ye ko: «Kojugu min kɛra aw fɛ, o kɔrɔ ye mun ye? 13Mɔgɔkolon minw be Gibeya, aw ka olu di, an bena u faga, janko o kojugu ka bɔ Isirayɛlidenw cɛma.» Nga Bɛnzamɛn kɔmɔgɔw ma sɔn ka mɛnni kɛ u balima Isirayɛlidenw fɛ.\n14Bɛnzamɛn kɔmɔgɔw fana bɔra u ka duguw kɔnɔ ka na ɲɔgɔn lajɛn Gibeya janko u ka Isirayɛliden tɔw kɛlɛ. 15Bɛnzamɛn kɔmɔgɔ minw tun bɔra, u ye olu jati, u tun be se mɔgɔ waa mugan ni wɔɔrɔ (26 000) minw be se kɛlɛ la, Gibeyakaw niin t'u la, olu tun be se cɛfari mɔgɔ kɛmɛ wolonwula ma. 16O jama nin cɛma, cɛfari numanbolotigiw mɔgɔ kɛmɛ wolonwula tun be yen, hali fɛɛn min ka dɔgɔ i n'a fɔ kunsigi, olu tun be se k'o bon ni bɛrɛbonnan ye k'a sɔrɔ. 17U fana ye Isirayɛlidenw ka kɛlɛdenw jati, olu sera mɔgɔ waa kɛmɛ naani, Bɛnzamɛn kɔmɔgɔw niin t'u la. U bɛɛ tun be se kɛlɛ la. 18Isirayɛlidenw tagara Betɛli ka Ala ɲininga ko jɔn le ka ɲi ka taga kɛlɛ daminɛ ni Bɛnzamɛn kɔmɔgɔw ye. Masaba ko Zuda kɔmɔgɔw lo.\n19Dugu gwɛra dɔrɔn, Isirayɛlidenw wilila ka taga sigi Gibeya gɛrɛfɛ. 20U tagara janko ka Bɛnzamɛn kɔmɔgɔw kɛlɛ. U y'u yɛrɛ labɛn o kɛlɛ kama Gibeya gɛrɛfɛ. 21Bɛnzamɛn kɔmɔgɔw bɔra Gibeya dugu kɔnɔ ka Isirayɛlidenw kɛlɛ ka mɔgɔ waa mugan ni fila (22 000) faga o loon na. 22Isirayɛli jama y'u jaa gwɛlɛya, k'u yɛrɛ labɛn kɛlɛ kama tugu u ka yɔrɔkɔrɔ nin na yen. 23Isirayɛlidenw tagara kasi Masaba ɲakɔrɔ tile kuturu bɛɛ kɔnɔ. U ye Masaba ɲininga k'olu ka kan ka taga u balima Bɛnzamɛn kɔmɔgɔw kɛlɛ tugu wa? Masaba y'a fɔ ko u ka taga u kɛlɛ. 24Tile filanan loon, Isirayɛlidenw wilila ka gwɛrɛ Bɛnzamɛn kɔmɔgɔw la. 25O loon na, Bɛnzamɛn kɔmɔgɔw bɔra Gibeya dugu kɔnɔ k'u kunbɛn. U ye kɛlɛdenŋana mɔgɔ waa tan ni seegi (18 000) faga Isirayɛlidenw cɛma. 26Isirayɛli jama bɛɛ wilila ka taga Betɛli, ka sigi ka kasi Masaba ɲakɔrɔ, ka suun don o loon na tile kuturu bɛɛ kɔnɔ. U ye saraka jɛnitaw ni jɛnɲɔgɔnya sarakaw bɔ Masaba ye. 27Isirayɛlidenw ye Masaba ɲininga. O y'a sɔrɔ Ala ka layidu taamasiɲɛ kɛsu tun be o yɔrɔ la. 28O waati la, Arɔn deen Eleyazari dencɛ Pinasi tun be sarakalasebaara kɛ Alabatoso kɔnɔ. U ye Masaba ɲininga k'olu ka kan ka taga u balimaw, Bɛnzamɛn kɔmɔgɔw kɛlɛ tugu wa. Ko walima u k'a dabila. Masaba y'a fɔ u ye ko u ka taga, ko bari sini ale bena u don u bolo.\n29Isirayɛlidenw ye mɔgɔ dɔw dogo Gibeya lamini na. 30A tile sabanan loon, u wilila ka taga Bɛnzamɛn kɔmɔgɔw kama, u y'u yɛrɛ labɛn Gibeya kɛlɛ kama, i n'a fɔ u delila k'a kɛ cogo min na. 31Bɛnzamɛn kɔmɔgɔw bɔra ka Isirayɛli jama kunbɛn. Isirayɛlidenw y'u nigɛnigɛ fɔɔ u janfara dugu la. U tun y'a daminɛ ka to k'u faga i n'a fɔ loon tɔw la. U sera ka mɔgɔ bi saba ɲɔgɔn faga Isirayɛlidenw cɛma Betɛli sira, ni Gibeya kongo taasira kan. 32Bɛnzamɛn kɔmɔgɔw tun y'a fɔ ko u sera u kɔrɔ ka ban i n'a fɔ fɔlɔ la. Nga Isirayɛlidenw tun b'a la k'a fɔ ko: «An ka boli u ɲa k'u nigɛnigɛ ka taga n'u ye yɔrɔjan ka bɔ dugu kɔnɔ.» 33Isirayɛlidenw bɛɛ wilila ka bɔ u lɔyɔrɔ la, ka taga lɔ Baali Tamari k'u yɛrɛ labɛn. Mɔgɔ minw tun dogonin be u fɛ, olu wilila ka bɔ u dogoyɔrɔ la Gibeya tileben fɛ. 34Kɛlɛdenŋana waa tan (10 000) minw tun wolomana ka bɔ Isirayɛlidenw cɛma, olu nana se Gibeya dugu gɛrɛfɛ. Kɛlɛ gwanna, nga Bɛnzamɛn kɔmɔgɔw tun m'a lɔn ko kɛlɛ nin bena cɛn olu bolo. 35O loon na, Masaba farala Isirayɛlidenw kan, Bɛnzamɛn kɔmɔgɔw bolila u ɲa. Isirayɛlidenw ye kɛlɛdenŋana mɔgɔ waa mugan ni duuru ani mɔgɔ kɛmɛ (25 100) faga u cɛma. 36O tuma na, Bɛnzamɛn kɔmɔgɔw y'a ye ko Isirayɛlidenw sera olu kɔrɔ.\nIsirayɛlidenw tun be bolila Bɛnzamɛn kɔmɔgɔw ɲa, bari u jigi tun lanin be u ka mɔgɔ dogoninw kan Gibeya dugu gɛrɛfɛ. 37Mɔgɔ minw tun dogonin be, olu wilila ka ben dugu kan. U yɛrɛkɛra ka dugu kɔnɔ mɔgɔw bɛɛ halaki ni murujan ye. 38U tun ye taamasiɲɛ dɔ di ɲɔgɔn ma. Mɔgɔ minw tun dogora, olu tun ka kan k'a kɛ sisi dɔ be wili dugu kɔnɔ. 39Isirayɛlidenw tagara lɔ kelen kan u ɲafɛ. O y'a sɔrɔ Bɛnzamɛn kɔmɔgɔw tun ye mɔgɔ bi saba ɲɔgɔn faga ka ban Isirayɛlidenw cɛma. O la, u tun b'a fɔra u yɛrɛ kɔnɔ ko tiɲɛ na, olu sera u kɔrɔ ka ban i n'a fɔ waati tɛmɛnin na. 40Nga sisi tun daminɛna ka wili dugu nin kɔnɔ. Bɛnzamɛn kɔmɔgɔw ye filɛli kɛ u kɔfɛ, u ye sisi wilitɔ ye dugu kɔnɔ ka taga sanfɛ. 41Isirayɛlidenw tun lɔra kelen kan ka yɛlɛma u kama o tuma na. Bɛnzamɛn kɔmɔgɔw jaa tigɛra bari u y'a ye ko kɛlɛ nin tun bena cɛn olu la. 42O la, u y'u kɔɔ di ka boli ta Isirayɛlidenw ɲa, u ye kongokolon sira minɛ, nga u ma se ka kisi. Mɔgɔ minw tun donna dugu kɔnɔ, olu tugura u kɔ k'u faga sira kan. 43U ye Bɛnzamɛn kɔmɔgɔw koori ten, ka tugu u kɔ. Ni u ko u be lafiɲɛ yɔrɔ min na, u b'u halaki o yɔrɔ la, fɔɔ ka taga tɛmɛ Gibeya ka taga se kɔrɔn faan fɛ. 44Mɔgɔ waa tan ni seegi (18 000) le sara Bɛnzamɛn kɔmɔgɔw la, u bɛɛ cɛfariw. 45Fara min be Irimɔn kongokolon kɔnɔ, mɔgɔ minw tun be bolila ka taga o yɔrɔ la, Isirayɛlidenw ye mɔgɔ waa duuru (5 000) faga olu cɛma sira kan. U tugura u kɔ fɔɔ ka taga se Gibeya, u ye mɔgɔ waa fila (2 000) faga o yɔrɔ la.\n46Bɛnzamɛn kɔmɔgɔ minw sara o loon nin na, olu bɛɛ lajɛnnin kɛra kɛlɛdenŋana mɔgɔ waa mugan ni duuru (25 000) ye, u bɛɛ cɛfariw. 47Mɔgɔ kɛmɛ wɔɔrɔ sera ka boli ka taga kongokolon kɔnɔ, Irimɔn fara kan, ka to yen fɔɔ kalo naani. 48Isirayɛlidenw kɔsegira ka na Bɛnzamɛn kɔmɔgɔw kama. U y'u halaki ni murujan ye duguw kɔnɔ, mɔgɔw fara begɛnw kan, ani u ye fɛɛn o fɛɛn sɔrɔ yen. U donna dugu o dugu la, u y'o bɛɛ jɛni.


Ebu 11 AKKDC08 - Lanaya ye min ye, o ye nin ye: i be la - Bible Search\nEbu 10 Ebu 12\nFɔlɔfɔlɔ mɔgɔw ka lanaya\n1Lanaya ye min ye, o ye nin ye: i be la fɛɛn dɔ la, k'i jigi la a kan k'a sɔrɔ i m'a ye ka ye. 2Fɔlɔfɔlɔ mɔgɔw ye tɔgɔɲuman sɔrɔ Ala fɛ u ka lanaya kosɔn.\n3- An lara Ala la minkɛ, o sababu la, an y'a lɔn ko diɲɛ danna Ala ka kuma seen fɛ. O la, an be fɛɛn minw yera, an b'a lɔn k'olu juu bɔra fɛɛn wɛrɛ la an te se ka min ye.\n4- Abɛli lara Ala la minkɛ, o le y'a to a ye saraka bɔ min diyara Ala ye ka tɛmɛ a kɔrɔcɛ Kayɛn ta kan. A lara Ala la minkɛ, o le y'a to, Ala y'a jati mɔgɔtilennin ye ka sɔn a ka saraka ma. Abɛli ka lanaya kosɔn, a ka kuma be seen kan halibi k'a sɔrɔ a yɛrɛ te nii na.\n5- Enɔki lara Ala la minkɛ, Ala y'a ta ka bɔ diɲɛ na, waasa a kana sa. Mɔgɔ si ɲaa ma la Enɔki kan tugu, bari Ala tun y'a ta. A fɔra Ala ka kuma na ko sanni Ala k'a ta, a koo tun ka di Ala ye. 6Mɔgɔ koo te se ka diya Ala ye n'o tigi ma l'a la. Bari mɔgɔ min b'a fɛ ka gwɛrɛ Ala la, fɔɔ a ka l'a la ko a be yen, ani ko a b'a yɔrɔ ɲinibagaw wasa.\n7- Nuhun lara Ala la minkɛ, o le y'a to koo min ma kɛ ka ye, Ala y'a lasɔmi o la tuma min na, a siranna Ala ɲa ka kurunba dilan k'a ka soo kisi, diɲɛ halakira. A ka lanaya sababu la, Ala y'a jati mɔgɔtilennin ye.\n8- Ala y'a fɔ Ibrayima ye ko a ka bɔ ka taga jamana dɔ la, ko ale bena o tigiya d'a ma. Ibrayima lara Ala la minkɛ ka sɔn a ta ma, a wilila ka taga k'a sɔrɔ a tun t'a tagayɔrɔ lɔn. 9- O lanaya nin barika la, a nana sigi lonanya la jamana nin kɔnɔ, Ala tun y'a daa di min koo la. A tora faniso kɔnɔ yen, ani Isiyaka ni Yakuba. Ala tun y'a daa di olu fana ma o koo kelen nin na. 10Bari Ibrayima tun b'a fɛ ka dugu sɔrɔ, min lɔra ka ɲa, Ala yɛrɛ be kɛ min taamasiɲɛ kɛbaga n'a lɔbaga ye.\n11- O lanaya kelen kosɔn, Sara fana sera ka deen sɔrɔ a n'a ka musokɔrɔninya bɛɛ. Bari a lar'a la ko Ala y'a daa di koo min na, ko a b'o kɛ. 12- O cogo kelen na, cɛɛ kelen min tun sera saya ma ka ban yɛrɛ, ale sababu la, jamaba sɔrɔla, minw ka ca i n'a fɔ lolow, u daa te lɔn i n'a fɔ bada la cɛncɛn.\n13- Ala y'a daa di koo min na, u bɛɛ lara o la fɔɔ ka taga sa n'u ma o sɔrɔ. U ɲaa y'a ye yɔrɔjan ka nisɔndiya a koo la. U y'a lɔn ten k'olu ye lonanw ye, k'u tɛmɛtɔ lo diɲɛ na. 14Mɔgɔ minw be kuma ten, a be lɔn ko u b'u faso ɲinina. 15U bɔra yɔrɔ min na ka kɔrɔ, n'u hakili tun jigira o yɔrɔ la, u tun be se ka segi yen. 16Nga u ka miiri be fasoɲuman kan, n'o ye arijana ye. O kama, n'u be Ala wele k'u ka Ala, a te maloya. Bari a ye yɔrɔ labɛn u ye.\n17- Ala ye Isiyaka ɲini Ibrayima fɛ saraka ye waasa k'a kɔrɔbɔ. Lanaya kosɔn, a ma ban k'a deen kelenpe nin kɛ saraka ye. K'a sɔrɔ Ala tun y'a daa di a ma 18- k'a fɔ a ye ko a kɔmɔgɔw bena jati k'a ta Isiyaka le ma.\n19Ibrayima lanin tun b'a la ko Ala be se ka suu kunun. O la, an be se k'a fɔ ko Ala ye Isiyaka bɔsi saya la k'a di Ibrayima ma.\n20- Isiyaka fana ka lanaya kosɔn, a ye duba kɛ a deen Yakuba ni Ezawu ye, u ka siniɲasigi kama. 21- Yakuba ka lanaya kosɔn, a tun be ɲini ka sa tuma min na, a ye duba kɛ Yusufu deenw kelen kelen bɛɛ ye, ka sɔrɔ ka tintin a ka bere kan ka Ala fo. 22- Yusufu ka lanaya kosɔn, a satuma surunyana tuma min na, a y'a fɔ ko Isirayɛlidenw bena na bɔ Ezipiti jamana kɔnɔ loon dɔ. O la, a ye kangari la u ye a kolow koo la.\n23- Lanaya kosɔn, Musa wolobagaw ma siran masacɛ ka sariya ɲa. U ye Musa denɲɛninman dogo fɔɔ kalo saba, bari a tun cɛɛ ka ɲi kosɔbɛ. 24- Musa kɔgɔra tuma min na, a ka lanaya kosɔn, a banna k'u kana ale wele ko Ezipiti masacɛ denmuso ka deen. 25A sɔnna ka tɔɔrɔ ni Ala ka mɔgɔw ye sanni a ka to lafiya la waati dɔɔni hakɛ la. 26A banna Ezipiti nafolo la ka sɔn dɔgɔya ma i n'a fɔ Krista, bari a ɲaa tun be tɔnɔ nata la min ka fisa. 27- Musa ka lanaya kosɔn, a ma siran masacɛ ɲa ka bɔ Ezipiti jamana na. A jijara kosɔbɛ i n'a fɔ a ɲaa be Ala la, mɔgɔ ɲaa te min na.\n28- A ka lanaya kosɔn, a ye *Hɔrɔnya ɲanagwɛ labɛn ka joli seriseri bondaw la waasa deen fɔlɔ fagabaga kana se Isirayɛlidenw ma. 29- Isirayɛlidenw ye Buruku kɔgɔji tigɛ u seen na, u ka lanaya barika la. Nga Ezipitikaw k'u b'a tigɛ, olu tununa jii la. 30- Isirayɛlidenw ka lanaya kosɔn, u tagamana ka Zeriko lamini tile wolonwula dɔrɔn, a laminikogo benna. 31- Kakalamuso Araabu ka lanaya kosɔn, a ye Isirayɛlidenw ka cidenw dogo. O la, minw banna Ala la, ale ma sɔrɔ ka sa ni olu ye.\n32- N ka mun fɔ tugu? N tena se ka Zedeyɔn ni Baraki ni Samusɔn ni Zɛfite ni Dawuda ni Samuyɛli ani kiraw ka koow bɛɛ ɲafɔ kelen kelen. 33- U ka lanaya kosɔn, u sera jamana wɛrɛw kɔrɔ k'u mara, ka tilenninya sigi. Ala y'a daa di min na, u y'o sɔrɔ. U ye jaraw daaw siri, 34- tasuma dɛsɛra u kɔrɔ, u kisira murujan ma, u ye barika sɔrɔ bana sɔrɔnin kɔ. U kɛra kɛlɛdenŋanaw ye, u y'u juguw gwɛn. 35- Muso dɔw ka lanaya kosɔn, u ka mɔgɔ saninw kununna. Dɔw fana sɔnna tɔɔrɔ ma waasa Ala k'u kunun sini. 36- Dɔw fana sɔnna dɔgɔya ni bugɔli ma. U ye dɔw siri ni jɔrɔkɔw ye k'u don kaso la. 37- U ye dɔw bonbon ni bɛrɛ ye, ka dɔw cɛtigɛ ni kakanan ye, ka dɔw faga ni murujan ye. Dɔw tun be munumunu ni sagagolo, walima bagolo ye u kaan na. U dɛsɛra, u tɔɔrɔla kosɔbɛ. 38Diɲɛ tun te se ka bɛn n'u ye, bari u tun man kan n'u ye. O la, u tora ka yaalayaala kongokolon kɔnɔ ni kuluw kan, ka la farawow la, ani dingɛw kɔnɔ. 39Ala y'u bɛɛ tɔgɔɲuman fɔ u ka lanaya barika la. Nga a y'a daa di min na, u si m'o sɔrɔ. 40Bari Ala ye fɛnɲuman labɛn an ye min ka fisa. A tun t'a fɛ o bɛɛ ka kɛ an kɔ.


Kod 35 AKKDC08 - Ala y'a fɔ Yakuba ye ko: «Wili ka taga - Bible Search\nKod 34 Kod 36\nYakuba be kɔsegi Betɛli\n1- Ala y'a fɔ Yakuba ye ko: «Wili ka taga sigi Betɛli, ka sarakabɔyɔrɔ lɔ ne Ala ye o yɔrɔ la, ne min tun ye n yɛrɛ yira i la i bolituma na i kɔrɔcɛ Ezawu ɲa.»\n2O la, Yakuba y'a fɔ a ka somɔgɔw ni a ka mɔgɔw bɛɛ ye ko: «Siya wɛrɛw ka joo minw be aw fɛ, aw k'o bɛɛ fili, k'aw yɛrɛ saniya, ka fani wɛrɛw don. 3O kɔ, an ka wili ka taga Betɛli. Ne bena sarakabɔyɔrɔ lɔ Ala ye o yɔrɔ la, min ye ne ka daalili jaabi ne degunlon na, ani ka to ne fɛ ne taayɔrɔw bɛɛ la.»\n4Siya wɛrɛw ka joo minw tun b'u fɛ, u ye olu bɛɛ di Yakuba ma, ani minw tun be u tulo la. Yiriba dɔ tun be Sisɛmu gɛrɛfɛ, a ye dingɛ sogi o kɔrɔ k'u don yen. 5O kɔ, u ye sira minɛ ka taga. Ala ye siranya bila u laminiduguw la kosɔbɛ, o la, olu ma tugu u kɔ.\n6Yakuba n'a ka mɔgɔw sera Luzi, min ye Betɛli ye bii, Kanaan jamana na. 7A ye sarakabɔyɔrɔ lɔ yen, k'o yɔrɔ tɔgɔ la ko Betɛli ka Ala, bari Ala tun y'a yɛrɛ yira a la o yɔrɔ la tuma min na a tun be bolil'a kɔrɔcɛ ɲa.\n8Erebɛka lamɔbaga Debora sara. U y'a suu don joyiri dɔ jukɔrɔ Betɛli gɛrɛfɛ, ka tɔgɔ la yiri nin kan ko Kasikan.\n9Yakuba seginin kɔ ka bɔ Aramu jamana na, Ala y'a yɛrɛ yira a la tugu ka barika don a la. 10- Ala y'a fɔ a ye ko: «I tɔgɔ ko Yakuba. Nga i tena wele Yakuba tugu, i tɔgɔ bena kɛ Isirayɛli ye.» O la, a y'a tɔgɔ la ko Isirayɛli.\n11- Ala y'a fɔ a ye ko: «Ne ye Setigi Ala ye. Ne bena deen caaman d'i ma, k'i kɔmɔgɔw caya. I bena kɛ siya faa ye, i yɛrɛ bena kɛ siya caaman faa ye. Masacɛw bena bɔ i kɔmɔgɔw la. 12Ne ye jamana min di Ibrayima ni Isiyaka ma, ne bena o d'i ma, k'a d'i kɔmɔgɔw ma.»\n13O kɔ, Ala tagara k'a to yen o yɔrɔ la. 14- Ala tun kumana Yakuba fɛ yɔrɔ min na, a ye kabakuru lɔ yen, ka jii ni tulu bɔn a kan. 15Ala tun kuman'a fɛ yɔrɔ min na, a y'o yɔrɔ tɔgɔ la ko Betɛli.u\nArasɛli ka sayako\n16U bɔra Betɛli ka taga se yɔrɔ dɔ la, o yɔrɔ ni Efarata tun ka jan dɔɔni. Arasɛli jigira o yɔrɔ la, a jigiko gwɛlɛyara. 17K'a to o gwɛlɛya kɔnɔ, muso min tun b'a dɛmɛna ka jigi, ale y'a fɔ a ye ko a kana siran, ko a ye dencɛ wɛrɛ sɔrɔ. 18A tun be ɲini ka sa tuma min na, a ye deen nin tɔgɔ la ko Bɛnoni. Nga deen faa y'a tɔgɔ la ko Bɛnzamɛn.v 19Arasɛli sara, u y'a suu don Efarata sira daa la, dugu min be wele fana ko Bɛtilehɛmu. 20Yakuba ye kabakuru dɔ tutu a kaburu kan. A be yen halibi ka Arasɛli kaburu yɔrɔ yira.\n21Isirayɛli tagara ɲafɛ k'a ka fanibugu lɔ Migidaledɛri kɔfɛ. 22- Ka Isirayɛli to o mara la, Urubɛn lara n'a facɛ ka gɛrɛfɛmuso Bila ye. Isirayɛli y'o kibaru mɛn.\nYakuba ye dencɛ tan ni fila le sɔrɔ.\n23Leya ka deenw tun ye: Yakuba deen fɔlɔ Urubɛn, ni Simeyɔn ni Levi ni Zuda ni Isakari ani Zabulɔn ye. 24Arasɛli taw tun ye Yusufu ni Bɛnzamɛn ye. 25Arasɛli ka jɔnmuso Bila ka deenw tun ye Dan ni Nɛfutali ye. 26Leya ka jɔnmuso Zilipa taw tun ye Gadi ni Asɛri ye.\nOlu le tun ye Yakuba ka dencɛw ye minw wolola k'a to Aramu jamana na.\n27- Yakuba ser'a facɛ Isiyaka fɛ Manbure, Kiriyataraba gɛrɛfɛ, u be min wele Eburɔn bii, Ibrayima ni Isiyaka tun sigira yɔrɔ min na. 28Isiyaka sii bɛɛ lajɛnnin tun ye saan kɛmɛ ni bi seegi ye. 29A kɔrɔla kosɔbɛ ka sɔrɔ ka sa, ka ta'a faaw fɛ. A dencɛ Ezawu ni Yakuba y'a suu don.


Kok 22 AKKDC08 - Isirayɛlidenw wilila ka taga sigi - Bible Search\nKok 21 Kok 23\nMowabu masacɛ Balaki be Balamu wele\n1Isirayɛlidenw wilila ka taga sigi Mowabu kɛnɛba la, Zurudɛn baji kɔfɛ Zeriko faan fɛ.\n2Isirayɛlidenw tun ye min kɛ amoriw la, Sipɔri dencɛ Balaki tun y'o bɛɛ ye. 3Mowabuw y'a ye ko mɔgɔ nunu ka ca kosɔbɛ, u siranna haali. Tiɲɛ na, u jaa tun tigɛra Isirayɛlidenw kosɔn. 4Mowabuw y'a fɔ Madiyan cɛkɔrɔbaw ye ko: «Jama nin bena an lamini bɛɛ halaki sisan i n'a fɔ misi be biin ɲimi k'a ban kongo kɔnɔ cogo min na.» O y'a sɔrɔ Sipɔri dencɛ Balaki le tun ye Mowabu masacɛ ye. 5- A ye cidenw bila ka taga Bewɔri dencɛ Balamu fɛ k'a wele. Ale tun b'a faso la Petɔri, Efarati baji daa la. A y'a fɔ a ye ko: «Siya dɔ bɔra Ezipiti jamana la ka na yɔrɔ bɛɛ ta. U sera ne gɛrɛfɛ ka sigi. 6Ayiwa, ne b'i daali, i ka na mɔgɔ nunu danga, bari u barika ka bon ni ne ta ye. N'i y'o kɛ, n'a sɔrɔ ne bena se u kɔrɔ, ani ka se k'u gwɛn ka bɔ jamana nin kɔnɔ, bari ne y'a lɔn ko n'i ye duba kɛ mɔgɔ min ye, o tigi ta be ɲa. N'i ye min danga, o tigi ta be cɛn.»\n7Mowabu ni Madiyan cɛkɔrɔbaw wilila ka taga ni boɲafɛnw ye u bolo janko k'o di lagwɛlikɛla ma. U sera Balamu fɛ tuma min na, u ye Balaki ka kuma fɔ a ye. 8Balamu y'a fɔ u ye ko: «Aw ye si yan bii, Masaba mana min fɔ ne ye, ne bena aw jaabi ka kɛɲɛ n'o ye.» O la, Mowabu ɲamɔgɔ nunu tora Balamu fɛ yen.\n9Ala nana Balamu fɛ k'a ɲininga ko: «Mɔgɔ minw be n'i ye yan, jɔnw lo?»\n10Balamu y'a jaabi ko: «Sipɔri dencɛ Balaki, ni Mowabu masacɛ lo, ale lo y'u ci ka n'a fɔ n ye ko 11siya dɔ min bɔra Ezipiti jamana na, ko u ye yɔrɔ bɛɛ ta. Ko ne ka na u danga a ye, ko n'o kɛra, n'a sɔrɔ ale bena se k'u kɛlɛ k'u gwɛn ka bɔ yen.»\n12Ala y'a fɔ Balamu ye ko: «Kana taga n'u ye. Kana siya nin danga, bari dubadenw lo.»\n13O dugusagwɛ, Balamu wilila k'a fɔ Balaki ka ɲamɔgɔw ye ko: «Aw ye segi aw ka jamana na, bari Masaba ma sɔn ne ka taga n'aw ye.» 14O la, Mowabu ɲamɔgɔw kɔsegira Balaki fɛ k'a fɔ ko: «Balamu banna ka na n'an ye.»\n15Balaki ye ɲamɔgɔ dɔ wɛrɛw ci tugu, olu tun ka ca ni fɔlɔtaw ye, u fana tun jatinin lo kosɔbɛ ka tɛmɛ fɔlɔtaw kan. 16U sera Balamu fɛ k'a fɔ a ye ko: «Sipɔri dencɛ Balaki ko i kan'a to foyi k'i bali ka na ale fɛ. 17Ko bari ale bena i boɲa fɔɔ ka ɲa, ko i mana min fɔ, ko ale bena o bɛɛ kɛ. Ko a b'i daali, i ka na mɔgɔ nunu danga ale ye.»\n18Balamu ye Balaki ka cidenw jaabi ko: «Hali ni Balaki y'a ka soo fa warigwɛ ni sanu na k'o bɛɛ di ne ma, ne te se ka foyi si kɛ ka tɛmɛ Masaba ne ka Ala ka kuma kan, a kɛra koba ye wo, walima kofitini. 19Sisan aw ye si yan bii i n'a fɔ tɔw y'a kɛ cogo min na, yanni ne k'a lɔn Masaba bena min fɔ ne ye tugu.»\n20O sufɛ, Ala nana Balamu fɛ k'a fɔ a ye ko: «Mɔgɔ nunu nana i wele kama minkɛ, wili ka taga n'u ye, nga ne be min fɔ i ye, i k'o dama kɛ.»\nBalamu ka fali\n21O dugusagwɛ sɔgɔma, Balamu wilila k'a ka fali labɛn ka taga ni Mowabu ɲamɔgɔw ye.\n22Ala y'a taatɔ ye tuma min na, a dimina kosɔbɛ. Masaba ka mɛlɛkɛ lɔra sira la k'a ɲaa tigɛ. Balamu tun b'a ka fali kan, a ka baaraden fila tun be n'a ye. 23Fali ye Masaba ka mɛlɛkɛ lɔnin ye sira kan n'a ka murujan b'a bolo. A faranna ka bɔ sira kan ka don foro la. Balamu y'a gosi janko a ka segi sira kan. 24O kɔ, Masaba ka mɛlɛkɛ tagara lɔ sira fitiniyɔrɔ dɔ la *ɛrɛzɛnforow furancɛ la, O y'a sɔrɔ kogo tun be sira nin faan fila bɛɛ la. 25Fali ye Masaba ka mɛlɛkɛ ye, fali dɛnna kogo la ka Balamu seen digi o la. Balamu y'a gosi tugu. 26O kɔ, Masaba ka mɛlɛkɛ tagara ɲafɛ tugu ka lɔ yɔrɔ dɔ la, sira ka dɔgɔ yɔrɔ min na, munumunuyɔrɔ si tun te yen, ka taga kinibolo, walima numanbolo fɛ. 27Fali ye Masaba ka mɛlɛkɛ ye, a lara duguma ni Balamu ye. Balamu dimina k'a gosi n'a ka bere ye.\n28Masaba ye daa di fali ma, a y'a fɔ Balamu ye ko: «Ne ye mun le kɛ i la fɔɔ i ye ne gosi siɲɛ saba?»\n29Balamu y'a fɔ fali ye ko: «Bari i ye tulon kɛ ne la! Ni murujan tun be ne bolo, n tun bena i faga sisan sisan.»\n30Fali y'a fɔ Balamu ye ko: «Ne t'i ka fali ye wa? I tun te yɛlɛ ne kan kabini i ye ne sɔrɔ foo ka na se bii ma wa? Ne delila ka nin ɲɔgɔn kɛ i la wa?»\nBalamu ko: «Ayi.»\n31O tuma na, Masaba ye Balamu ɲaa yɛlɛ, a ye Masaba ka mɛlɛkɛ lɔnin ye sira kan ni murujan y'a bolo. Balamu y'a kunbiri gwan k'a ɲaa biri duguma. 32Masaba ka mɛlɛkɛ y'a ɲininga ko: «Mun na e y'i ka fali bugɔ siɲɛ saba? Ne nana k'i ɲaa tigɛ, bari ne y'a ye ko i be sira min kan, halakisira lo. 33Fali ye ne ye ka faran ka bɔ ne ɲa siɲɛ saba. N'a tun ma faran, ne tun bena i faga o yɔrɔnin kelen ka fali nin to yen.»\n34Balamu y'a fɔ Masaba ka mɛlɛkɛ ye ko: «Ne ye hakɛ kɛ. Ne tun m'a lɔn ko i lɔnin be sira kan ka ne ɲaa tigɛ. Sisan, ni taga nin man d'i ye, ne bena kɔsegi.»\n35Masaba ka mɛlɛkɛ y'a fɔ Balamu ye ko: «Taga ni mɔgɔ nunu ye, nga ne be kuma min fɔ i ye, i k'o dama fɔ.» O la, Balamu tagara ni Balaki ka ɲamɔgɔw ye.\nBalamu ni Balaki be ɲɔgɔn kunbɛn\n36Balaki y'a mɛn ko Balamu be sira la minkɛ, a bɔra ka ta'a kunbɛn mowabuw ka dugu dɔ la min be Arinɔn daa la a ka mara daan na. 37A y'a fɔ Balamu ye ko: «Ne ma cii bila ka taga i wele wa? Mun na i tun ma na? See te ne ye k'i sara wa?»\n38Balamu y'a jaabi ko: «Ne nana i fɛ sisan. Yala ne bena se ka kuma n kunfɛ wa? Ala mana kuma min don ne daa la, n bena o dama le fɔ.» 39Balamu tagara ni Balaki ye Kiriyatusɔti. 40Balaki ye misiw ni sagaw faga saraka ye k'o sogo dɔ di Balamu ma ni ɲamɔgɔ minw y'a bila sira.\nBalamu ka kirayakuma fɔlɔ\n41O dugusagwɛ sɔgɔma, Balaki tagara ni Balamu ye, ka yɛlɛ ka taga Bamɔtibaali. Ka Balamu to o yɔrɔ la, a ye Isirayɛliden dɔw ye.


Eze 46 AKKDC08 - Matigi, Masaba ko: «Kɔnɔnalu donda min - Bible Search\nEze 45 Eze 47\nƝamɔgɔ ka koo wɛrɛw\n1Matigi, Masaba ko: «Kɔnɔnalu donda min ɲasinnin be kɔrɔn fɛ, o datugunin bena to tile wɔɔrɔ kɔnɔ, baara be kɛ loon minw na. Nga a bena yɛlɛ lafiɲɛlon ni kalokura ɲanagwɛ la. 2Ɲamɔgɔ bena bɔ kɛnɛma luu kɔnɔ, ka bulon cɛtigɛ ka na lɔ dondalayiriw gɛrɛfɛ. O kɔ, sarakalasebagaw ben'a ka saraka jɛnitaw n'a ka jɛnɲɔgɔnya sarakaw bɔ. A bena biri dakun kan ka batoli kɛ. O kɔ, a bena bɔ, nga daa nin tena tugu fɔɔ wuladafɛ. 3Jamanadenw bena biri ne Masaba ɲakɔrɔ ka ne bato o donda nin le la, lafiɲɛlonw, ni kalokura ɲanagwɛw la.\n4«Ɲamɔgɔ bena na ni saraka jɛnita min ye lafiɲɛlon na k'a bɔ ne Masaba ye, o bena kɛ sagaden wɔɔrɔ ni sagajigi kelen ye, fiɲɛ te minw na. 5Suman saraka min be bɔ ni sagajigi ye, o ka kɛ kilo bi saba ye. Mugu min bena bɔ ni sagadenw ye, ɲamɔgɔ ben'a sagolata bɔ o la. Tulu litiri wɔɔrɔ wɔɔrɔ ka bɔn ni mugu kilo bi saba saba ye. 6A ka tura kɛɲɛnin kelen ni sagaden wɔɔrɔ ani sagajigi kelen kɛ saraka ye kalokura ɲanagwɛ la, fiɲɛ te minw na. 7A ka mugu kilo bi saba saba kori k'a bɔ ni tura nin ye, ani sagajigi ye. Sagadenw ta ka kɛ a sago la. Tulu litiri wɔɔrɔ ka fara mugu kilo bi saba saba kan.\n8«Ni ɲamɔgɔ be donna tuma min na, a be don ni bulonda ye ka bɔ n'o daa kelen nin ye. 9Ni jamanadenw donna ne Masaba fɛ ɲanagwɛ loonw na tuma min na, ni min donna ni kɔgɔdugu ɲafan donda ye ka batoli kɛ, o tigi ka bɔ ni worodugu ɲafan donda ye. N'a donna ni worodugu ɲafan donda ye, a ka bɔ ni kɔgɔdugu ɲafan donda ye. Mɔgɔ si kana bɔ n'a ka donda ye, bɛɛ ka bɔ ni daa ye a ɲaa sinnin be min na. 10Ni jama be donna tuma min na, ɲamɔgɔ bena don n'u ye. N'u be bɔra tuma min na, a fana be bɔ o waati la.\n11«Ɲanagwɛ loonw na, suman saraka min be bɔ ni tura ye, o bena kɛ mugu kilo bi saba ye, o ɲɔgɔn ka bɔ ni sagajigi ye. Sagadenw ta ka kɛ u bɔbaga sago la. Tulu litiri wɔɔrɔ ka fara mugu kilo bi saba saba kan.\n12«Ni ɲamɔgɔ b'a fɛ k'a diyanaboɲafɛn di ne Masaba ma: saraka jɛnita, walima jɛnɲɔgɔnya saraka, kɔrɔn fɛ donda bena yɛlɛ a ye. A k'a ka saraka nunu bɔ i n'a fɔ a b'a kɛ lafiɲɛlon na cogo min na. O kɔ, a bena bɔ. N'a bɔra ka ban, daa bena tugu.\n13«Sankelensagaden fiɲɛtan ka kɛ saraka jɛnita ye ne Masaba ye sɔgɔma o sɔgɔma. 14Suman saraka fana ka kan ka bɔ n'a ye sɔgɔma o sɔgɔma, o ka kɛ mugu kilo duuru ye, tulu litiri fila ka ɲagami mugu nin na. Suman saraka nin bɔko ne Masaba ye, o ye koo latigɛnin ye, o te yɛlɛma, o bena kɛ tuma bɛɛ. 15Sagaden n'a suman saraka, n'a tulu ka kɛ saraka jɛnita ye sɔgɔma o sɔgɔma, o koo nin kana dabila.»\nƝamɔgɔ niyɔrɔ dugukolo\n16Matigi, Masaba ko: «Ni ɲamɔgɔ be dɔ bɔ a niyɔrɔ dugukolo la k'a di a dencɛ dɔ ma, o bena kɛ deen nin dencɛw ka cɛɛn ye fana. 17- Nga n'a ye dɔ bɔ a niyɔrɔ dugukolo la k'a di a ka jɔɔnw dɔ ma, o bena kɛ jɔɔn nin ta ye fɔɔ ka taga se hɔrɔnyali saan na. O tuma na, a bena segi ka kɛ ɲamɔgɔ nin ta ye. Ɲamɔgɔ nin niyɔrɔ be se ka kɛ a dencɛw dama ta ye. 18Ɲamɔgɔ man kan ka mɔgɔ si niyɔrɔ bɔsi a la k'a gwɛn ka bɔ a ka yɔrɔ la. A be min di a dencɛw ma, o ka bɔ a yɛrɛ niyɔrɔ la, janko ne ka mɔgɔw si kana gwɛn ka bɔ o ka yɔrɔ la.»\nAlabatoso kɔnɔ tobilikɛyɔrɔw\n19Ayiwa, o kɔ, cɛɛ nin donna ni ne ye n'o donda nin gɛrɛfɛda ye, ka taga ni ne ye sarakalasebagaw ka boon senumanw yɔrɔ la, minw ɲasinnin be kɔgɔdugu ɲafan fɛ. A ye yɔrɔ dɔ yira ne la, ɲafɛ tileben ɲafan fɛ. 20A y'a fɔ ne ye ko: «Sarakalasebagaw bena to ka kojugu yafa saraka ni fili yafa taw tobi, ani ka to ka suman sarakaw wusu yan yɔrɔ la le, janko u kana don kɛnɛma luu la k'a to jama ka maga u la.»\n21O kɔ, a bɔra ni ne ye ka taga kɛnɛma luu kɔnɔ. A tagara ni ne ye luu nin nɔnkɔn naani bɛɛ la. Ludennin tun be nɔnkɔn naani nunu bɛɛ la. 22Olu lamininin tun be, u jaɲa tun ye mɛtɛrɛ mugan ye, u boɲa ye mɛtɛrɛ tan ni duuru. Ludennin naani nunu bɛɛ kɔnɔna boɲa tun ka kan. 23Ludennin naani nunu bɛɛ tun lamininin be ni kabakurukogo ye. Tasuma manayɔrɔ tun be kogo nunu jukɔrɔla la k'o lamini. 24Cɛɛ nin y'a fɔ ne ye ko: «Yan ye tobilikɛyɔrɔw le ye, mɔgɔ minw be Alabatoso baara kɛ, olu bena jama ka sarakaw tobi o yɔrɔ la.»


Sam fɔlɔ 15 AKKDC08 - Samuyɛli y'a fɔ Sayuli ye ko: - Bible Search\nSam fɔlɔ 14 Sam fɔlɔ 16\nSam fɔlɔ 15\nSayuli be kojugu wɛrɛ kɛ\n1- Samuyɛli y'a fɔ Sayuli ye ko: «Masaba ye ne le ci ko ne ka na tulu bɔn i kuun na k'i kɛ masacɛ ye a ka jama, Isirayɛli kunna. Masaba be fɛɛn min fɔ, o mɛn sa. 2- Masaba Setigi y'a fɔ ko: ‹Amalɛkiw ye fɛɛn min kɛ Isirayɛlidenw na u bɔwaati la Ezipiti jamana na, n'u tun ye sira tugu u ɲa, ne bena u ɲaa gwan o kosɔn. 3O la, wili ka taga u kɛlɛ sisan k'u halaki pewu n'u bololafɛn bɛɛ, foyi kana to yen. I ka cɛɛw ni musow faga, ni denmisɛnw, ni denɲɛninw, ani misiw, ni begɛnmisɛnw, ni ɲɔgɔmɛw, ani faliw.› »\n4Sayuli ye jama lajɛn k'u jati Telayimu. Kɛlɛden minw tun be taama seen na, olu bɛnna mɔgɔ waa kɛmɛ fila (200 000) ma. Zuda mara mɔgɔw tun ye mɔgɔ waa tan (10 000) ye. 5Sayuli tagara fɔɔ ka taga se amalɛkiw ka dugu daa la, ka kɛlɛden dɔw dogo kɔkɛnɛ na. 6A y'a fɔ keniw ye k'olu ka wili ka bɔ amalɛkiw cɛma, janko a kana u halaki ɲɔgɔn fɛ, ko bari olu tun ye Isirayɛlidenw bɛɛ minɛ ka ɲa u bɔtuma Ezipiti jamana na. O la, keniw wilila ka bɔ u cɛma. 7A ye amalɛkiw kɛlɛ k'a ta Awila fɔɔ ka ta'a bila Suri, Ezipiti jamana kɔrɔn fɛ. 8A ye amalɛkiw ka masacɛ Agagi minɛ ka mɔgɔ bɛɛ halaki pewu ni murujan ye. 9Nga Sayuli ni jama ma sɔn ka Agagi, ni begɛnmisɛn ɲanamanw, ni misiw, ani begɛn sifa wɛrɛ dɔw, ni sagadenw, ani minw bɛɛ ka ɲi faga. A y'u ɲanaman to yen, nga fɛɛn minw ma ɲi ni tɔnɔ t'u la, a ye olu bɛɛ halaki pewu.\nAla be ban Sayuli la\n10Masaba y'a fɔ Samuyɛli ye ko: 11«Ne ye Sayuli kɛ masacɛ ye. Ne be nimisa n'o ye, bari a y'a kɔɔ sin ne ma, a te ne ka kuma batora.» O digira Samuyɛli la. A ye Masaba daali fɔɔ ka dugu gwɛ. 12Sɔgɔmadafɛ, a wilila ko a be taga Sayuli kunbɛn. Mɔgɔ dɔ y'a fɔ a ye ko Sayuli tagara Karimɛli kulu kan ka jaa lɔ o yɔrɔ la a yɛrɛ tɔgɔ la. O kɔ, a tagara ɲa tugu ka taga Giligali. 13Samuyɛli tagar'a fɛ, a y'a fɔ Samuyɛli ye ko: «Masaba ka barika don i la, ne ye Masaba ka kuma bato.» 14Samuyɛli y'a fɔ a ye ko: «Saga ni misi minw kasikan be bɔra, o ye mun le ye?» 15A ye Samuyɛli jaabi ko: «Jama le ye saga ni misi ɲumamanw ɲanaman to, k'u minɛ amalɛkiw fɛ, ka na n'u ye janko u ka saraka bɔ Masaba i ka Ala ye n'u ye, an y'u tɔɔ halaki pewu.» 16Samuyɛli y'a fɔ a ye ko: «Je, Masaba ye fɛɛn min fɔ ne ye kunun sufɛ, ne bena o fɔ i ye.» A y'a fɔ ko Samuyɛli k'o fɔ. 17Samuyɛli y'a fɔ ko: «E tun t'i yɛrɛ jati foyi ye tuma min na, i ma kɛ Isirayɛlidenw kuntigi ye wa? Masaba le y'i woloma ka sigi Isirayɛlidenw kunna. 18A tun y'i ci ko i ka taga amalɛki hakɛkɛla nunu halaki pewu, ko i k'u kɛlɛ fɔɔ k'u bɛɛ ban. 19Mun na i ma Masaba ka kuma bato? Mun na i girinna u bolofɛnw kan, ka kojugu kɛ Masaba ɲakɔrɔ ten?» 20A y'a fɔ Samuyɛli ye ko: «Ne ye Masaba ka kuma bato, Masaba ye ne ci ka koo min kɛ, ne y'o kɛ. Ne ye amalɛkiw ka masacɛ Agagi ka mɔgɔw bɛɛ halaki pewu, k'ale minɛ ka segi n'a ye. 21Minw tun ka kan ka halaki pewu, jama ye saga ni misi ɲumamanw minɛ ka bɔ olu cɛma janko u ka na o kɛ saraka ye Masaba i ka Ala ye Giligali.» 22Samuyɛli y'a fɔ a ye ko:\n«Saraka jɛnitaw ni saraka tɔw koo ka di Masaba ye\ni ko a ka kuma batoko wa?\nKa sɔn a sago ma, o ka fisa ni saraka ye.\nKa mɛnni kɛ a fɛ, o ka fisa ni sagajigi tulu ye.\n23Bari ka ban a ta ma, o ye hakɛ ye i ko lagwɛli,\nmurutili ka jugu i ko josɔn.\nI banna ka Masaba ka kuma bato,\nale fana banna i la.\nI tena kɛ masacɛ ye tugu.»\n24Sayuli y'a fɔ Samuyɛli ye ko: «Ne ye hakɛ kɛ, ne ye Masaba ka sariya cɛn, ne m'a ka kuma bato. Ne tun siranna jama ɲa ka mɛnni kɛ u fɛ. 25Sisan ne b'i daali i ka ne ka hakɛ yafa, kɔsegi ka na an be taga ɲɔgɔn fɛ, ne bena Masaba bato.» 26Samuyɛli y'a fɔ a ye ko: «Ne tena kɔsegi ka taga n'i ye tugu, bari i banna Masaba ka kuma ma, o la Masaba fana banna i la. I tena kɛ masacɛ ye Isirayɛlidenw kunna tugu!»\n27- Samuyɛli yɛlɛmana ko a be taga, Sayuli y'a ka foroca dagolo minɛ, o faranna. 28Samuyɛli y'a fɔ a ye ko: «Bii Masaba ye masaya bɔsi i la k'a di mɔgɔ dɔ wɛrɛ ma min ka fisa n'i ye. 29Isirayɛli kunkɔrɔtabaga te galon tigɛ, a fana t'a daa yɛlɛma, adamaden tɛ n'a b'a daa yɛlɛma.» 30Sayuli y'a fɔ tugu ko ale ye hakɛ kɛ, ko sisan ale b'a daali, a k'ale boɲa a ka siya cɛkɔrɔbaw ni Isirayɛliden tɔw ɲana, ko a ka kɔsegi ka na u be taga ɲɔgɔn fɛ, ale be Masaba a ka Ala bato. 31Samuyɛli kɔsegira ka taga ni Sayuli ye, a ye Masaba bato.\n32O kɔ, Samuyɛli y'a fɔ ko u ka amalɛkiw ka masacɛ Agagi minɛ ka na n'a ye ale fɛ. Agagi nisɔn tun diyara n'a be nana Samuyɛli fɛ. A tun b'a miiri ko a tena sa tugu. 33Samuyɛli y'a fɔ a ye ko:\n«I y'i ka murujan kɛ ka musow bɔnɔ u deenw na\ncogo min na,\no cogo kelen na i bamuso fana bena bɔnɔ a deen na.»\nO kɔ, a y'a faga Masaba ɲakɔrɔ Giligali. 34Samuyɛli tɛmɛna ka taga Arama. Sayuli tagar'a ka soo Gibeya, a ka dugu la. 35Samuyɛli ma taga Sayuli fɛ tugu fɔɔ ka taga se a ka saya ma. A tun be kasi Sayuli kosɔn, bari Masaba tun nimisara ka ban Sayuli kosɔn ko mun na ale y'a kɛ masacɛ ye Isirayɛlidenw fɛ.


Amɔ 7 AKKDC08 - Matigi, Masaba ye fɛɛn min yira ne la, - Bible Search\nAmɔ 6 Amɔ 8\n1Matigi, Masaba ye fɛɛn min yira ne la, o filɛ: A tun be tɔnwulenw labɛnna caaman. O y'a sɔrɔ masacɛ niyɔrɔ suman tun tigɛra ka ban. Biin minw be nugu sumanw tigɛnin kɔ, olu tun be nugura.\n2U tun be dugukolo biinw bɛɛ ɲimina minkɛ, ne ko: «Matigi, Masaba, yafa i ka mɔgɔw ma! Yakuba kɔmɔgɔw bena balo cogo di? See t'u ye.»\n3Masaba nana makari. A ko: «O koo nin tena kɛ.»\n4Matigi, Masaba ye fɛɛn min yira ne la, o filɛ: Matigi, Masaba tun ye tasuma labɛn k'a ka mɔgɔw ɲaa gwan u ka kojugu kosɔn. A tun be dugukolo jukɔrɔ jii banna, ka forow jɛni. 5Ne y'a fɔ ko: «Matigi, Masaba, o lalɔ sa! Yakuba kɔmɔgɔw bena balo cogo di? See t'u ye.» 6Masaba makarila. A ko: «O koo nin fana tena kɛ.»\nSolɔbaga ka minan dɔ\n7Matigi ye fɛɛn min yira ne la, o filɛ: A tun lɔnin be kogo dɔ kan kogo tilenfɛn b'a bolo. 8Masaba ye ne ɲininga ko: «Amɔsi, i be mun le yera?» Ne y'a jaabi ko: «Ne ɲaa be kogo tilenfɛn na.» Masaba ko ne ma: «Ne bena kogo tilenfɛn nin jigi n ka jama Isirayɛli cɛma. Ne tena yafa u ma tugu fewu! 9- Sɔnnikɛyɔrɔ minw be Isiyaka ka somɔgɔw fɛ, ne bena olu halaki. Ka Isirayɛli ka batolikɛyɔrɔw ci. Ne bena wili masacɛ Zerobowamu ka mɔgɔw kama ni murujan ye.»\nAmɔsi gwɛnko ka bɔ Betɛli\n10Sarakalasebagaw ɲamɔgɔ min tun be Betɛli dugu kɔnɔ, n'o ye Amaziyasi ye, ale ye mɔgɔ ci ka ta'a fɔ Isirayɛli masacɛ Zerobowamu ye ko: «Amɔsi b'a fɛ ka janfa siri i la Isirayɛlidenw cɛma dɛ! Jamanadenw te sera k'a ka kuma muɲu tugu dɛ! Bari a b'a fɔra ko:\n11‹Murujan le bena Zerobowamu halaki,\nIsirayɛlidenw bɛɛ be minɛ\nka taga fɔɔ yɔrɔjan na!› »\n12O kɔ, Amaziyasi y'a fɔ Amɔsi ye ko: «Kira, tɛmɛ! taga Zuda mara la k'i ka kiraya kɛ yen k'i ka balo sɔrɔ. 13Kana kirayakuma fɔ yan Betɛli tugu. Bari, yan ye masacɛ ka batolikɛyɔrɔ ye, jamana ka batolikɛyɔrɔba lo!»\n14Amɔsi ye Amaziyasi jaabi ko: «Ne tun te kira ye, ne te kiraya kɛ n ka balo kama, nga ne ye begɛnmarabaga le ye, yiriforo be n fɛ. 15Masaba ye ne to n ka begɛnw kɔfɛ ka n wele, k'a fɔ n ye ko: ‹taga kiraya kɛ n ka jama Isirayɛli ye.› 16Ele Amaziyasi do ko ne kana kirayakumajugu fɔ Isirayɛlidenw koo la, ko ne kana dajugu la Isiyaka ka somɔgɔw kan. O la, i tulo malɔ Masaba ka kuma na sisan.\n‹I ka muso bena kɛ jantara ye dugu kɔnɔ.\nI dencɛw n'i denmusow bena faga ni murujan le ye.\nJuruw bena la k'i ka forow tilan.\nEle yɛrɛ bena taga sa dugukolo min kan,\no yɛrɛ danganin be.\nIsirayɛlidenw bena minɛ ka taga fɔɔ yɔrɔjan.› »